Demi Ilmu, Anak Sabah Sanggup Merantau Ke Semenanjung Seawal Usia 13 Tahun

KUALA LUMPUR, 7 April : Peribahasa ‘Alah Bisa Tegal Biasa’ mungkin paling sesuai diberikan kepada anak-anak Negeri di Bawah Bayu yang sanggup berpisah dengan keluarga pada usia amat muda semata-mata meneruskan cita-cita, merantau ke Semenanjung untuk menuntut ilmu.

Hakikatnya, bukan bagi ratusan anak-anak tajaan Yayasan Sabah (YS) pada usia 13 tahun ini untuk  mengharungi pelbagai dugaan melanjutkan pelajaran peringkat menengah di tempat baharu yang mungkin serba-serbi berbeza dengan kampung halaman.

Namun, berbekal kesabaran, keberanian, sikap berdikari dan semangat tidak mudah mengalah, ratusan pelajar Sabah yang ditempatkan di sekolah menengah terpilih di seluruh pelosok Semenanjung ini tidak mensia-siakan bantuan YS dan berjaya menamatkan pelajaran sehingga Sijil Pelajaran Malaysia (SPM).

Seorang pelajar alumni tajaan YS, Jasfirlanny Kaat, 18, dari Keningau, mengakui melalui bantuan pendidikan itu beliau memperoleh banyak manfaat selain dapat meneruskan pengajian dan mengejar impian dan cita-citanya.

“Apabila disediakan bantuan sebegini, ia akan melancarkan langkah saya untuk mengejar impian dan cita-cita serta berbakti kepada Sabah di samping menambah ilmu pengetahuan ketahanan diri apabila menjadi perantau di Semenanjung pada usia muda.

“Sekiranya ada masalah perbelanjaan atau keperluan sekolah tidak mencukupi, saya akan maklumkan kepada YS dan mereka akan penuhi segala keperluan malah jika lemah dalam subjek tertentu YS akan sediakan kelas tambahan,” kata Jasfirlanny kepada Bernama baru-baru ini.

Bekas pelajar Sekolah Menengah Kebangsaan (SMK) Victoria Kuala Lumpur itu berkata, tajaan YS itu juga dapat mengurangkan beban ibu bapanya yang hanya bekerja sendiri di ladang kelapa sawit untuk menanggung kos pembelajarannya.

Justeru, bagi Jasfirlanny peluang keemasan yang disediakan kerajaan Sabah kepadanya itu harus dimanfaatkan sebaik-baiknya untuk membantu mengeluarkan keluarganya daripada kepompong kemiskinan.

Dalam pada itu, alumni Sekolah Menengah (SM) Sultan Abdul Halim, Kedah, Rabiahtul Adabiyah Ammirullah,18, yang berasal dari Lahad Datu juga mengakui kekok dan mengalami kejutan budaya apabila pertama kali menjejakkan kaki di negeri utara Semenanjung itu.

“Saya alami kejutan budaya daripada segi bahasa dan mengambil masa setahun untuk biasakan diri dengan ‘loghat’ Kedah. Pada awalnya ia agak mencabar sehingga rasa mahu menangis, namun kawan-kawan sangat mesra dan banyak menolong, yang penting perlu kerap bergaul dengan rakan-rakan pelajar tempatan,” katanya yang fasih berbicara dalam loghat utara.

Bagi bekas pelajar aliran Sains Tulen Agama dari SMK Agama Yan, Kedah, Abdul Rahman Jesaleh, 18, yang berasal dari Lahad Datu pula mengakui faktor bahasa menjadi kekangan utama belajar di negeri orang namun pepatah dipegangnya ‘jika tidak dipecahkan ruyung manakan dapat sagunya’.

“Loghat Kedah agak sukar difahami, kadang-kala cikgu ajar pun saya tidak faham tetapi lama-kelamaan ia bukan lagi menjadi cabaran besar kerana sekarang saya sudah lebih mahir berbanding ketika masih ‘junior’,” katanya.

Abdul Rahman yang merupakan anak ketiga daripada tujuh beradik kini boleh tersenyum bangga kerana berjaya menamatkan pelajar tahap sekolah menengahnya di Kedah yang penuh dengan kenangan indah sebagai pelajar perantauan.

Berkongsi cerita mengenai dedikasi YS menjaga kebajikan pelajar tajaannya di Semenanjung dalam memastikan objektif tajaan itu tercapai, Jasfirlanny, Rabiahtul Adabiyah dan Abdul Rahman mengakui mereka dijaga ibarat ‘menatang minyak yang penuh’.

Audrey Claire Albert, 18, yang berasal dari Kota Kinabalu pula berkata YS banyak menganjurkan program seperti lawatan sambil belajar dan program motivasi yang bermanfaat dari aspek pembinaan jati diri serta melatih untuk hidup berdikari ketika berada di perantauan.

“Program-program ini sangat berguna kerana kami berkumpul bersama-sama dan menjadi akrab dan sepanjang lebih lima tahun mengikuti program-program ini, saya rasa kami pelajar dapat membina keyakinan diri berhadapan dengan cabaran ketika menuju alam dewasa ini,” ujar bekas pelajar SM Sains Muzaffar Syah di Melaka itu.

YS membelanjakan kira-kira RM7,000 bagi setiap pelajar tajaannya setahun termasuk untuk penerbangan, yuran, wang saku, pakaian, program cuti sekolah dan pengurusan.

Agensi kerajaan Sabah itu ditubuhkan melalui Enakmen No. 8, Dewan Undangan Negeri Sabah pada 1966 dengan objektif menyediakan biasiswa dan pinjaman kepada pelajar yang memerlukan dan bagi pelajar-pelajar yang cemerlang dalam bidang akademik untuk melanjutkan pelajaran di dalam dan luar negara. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga Keluarga Hilang Tempat Berteduh, Rumah Musnah Terbakar

KUDAT: Tiga keluarga kehilangan tempat berteduh apabila kediaman mereka di Kampung Gombizau, di sini musnah dalam kebakaran malam tadi.

Semua mangsa sempat menyelamatkan diri sebelum menghubungi Balai Bomba dan Penyelamat (BBP) Kudat, pada pukul 11.30 malam.

Jurucakap Pusat Gerakan Operasi (PGO), Jabatan Bomba dan Penyelamat Malaysia (JBPM) Sabah berkata sebaik menerima panggilan kecemasan itu, pasukan bomba diketuai Mohd Saidi Tabin bersama enam anggota BBP Kudat dengan menggunakan dua jentera bergegas ke lokasi kebakaran.

“Pasukan bomba mengambil masa selama 34 minit untuk sampai ke lokasi dan seterusnya memadam kebakaran hingga terkawal pukul 12.10 tengah malam.

“Kebakaran membabitkan tiga rumah yang musnah sepenuhnya. Operasi memadam tamat pada pukul 1.39 pagi,” katanya menerusi kenyataan media di sini hari ini.

Menurutnya, kebakaran tidak membabitkan kecederaan atau kemalangan jiwa.

Tambahnya lagi punca kebakaran dan jumlah kerugian masih dalam siasatan. –


Seramai 4,381 Penduduk Taman Telipok Ria Telah Disaring

KOTA KINABALU: Seramai 339 orang penduduk Taman Telipok Ria telah dikesan positif Covid-19 setakat semalam.

Sehingga semalam, seramai 4,381 orang penduduk di kawasan Perintah Kawalan Pergerakan Diperketatkan (PKPD) itu telah menjalani saringan Covid-19.

Menteri Kerajaan Tempatan dan Perumahan, Datuk Seri Panglima Masidi Manjun berkata, daripada jumlah itu, 339 positif Covid-19 dan 3,186 orang negatif.

Manakala, 858 orang lagi masih menunggu keputusan.

Kluster Ria-30 yang di taman perumahan ini mula dikesan pada 5 Nov lalu.

PKPD di Taman Telipok Ria yang bermula pada 27 Nov hingga 10 Dis ini melibatkan seramai 18,000 orang penduduk yang tinggal di 3,400 unit kediaman di 30 blok pangsapuri.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saksi Utama Nafi Beri Keterangan Bercanggah Untuk Selamatkan Bung Moktar & Zizie Izette

KUALA LUMPUR: Saksi utama pendakwaan dalam perbicaraan kes rasuah Bung Moktar Radin dan isterinya, Zizie Izette Abdul Samad, berhubung pelaburan unit amanah Public Mutual Berhad, hari ini, menafikan beliau memberi keterangan bercanggah serta mereka-reka cerita semata-mata untuk menyelamatkan pasangan suami isteri itu.

Perunding unit amanah Norhaili Ahmad Mokhtar, 45, memberitahu Mahkamah Sesyen di sini, bahawa keterangannya adalah benar.

“Saya tidak berbohong di mahkamah,” katanya ketika dipanggil semula untuk disoal balas oleh Timbalan Pendakwa Raya Law Chin How selepas dianggap sebagai saksi belot dalam kes pendakwaan.

Bagaimanapun, saksi ke-25 pendakwaan itu bersetuju dengan cadangan Law bahawa terdapat percanggahan berhubung keterangannya di mahkamah dengan rakaman percakapan oleh Suruhanjaya Pencegahan Rasuah Malaysia (SPRM) mengenai permintaan komisen sebanyak RM3.5 juta daripada Bung Moktar.

Law: Menurut rakaman percakapan SPRM pada 2016, kamu nyatakan wang RM3.5 juta diminta oleh Bung Moktar, tetapi ketika memberi keterangan di mahkamah sebelum ini, kamu maklumkan wang itu tidak pernah diminta olehnya. Adakah kamu setuju kedua-dua keterangan ini adalah bercanggah.

Kepada cadangan Law bahawa dengan memberi keterangan yang bercanggah di mahkamah dan rakaman percakapan, beliau adalah seorang saksi yang tidak boleh dipercayai dan Norhaili menjawab: “Saya tidak pasti.”

Law berkata, saksi itu memberi keterangan yang tidak memihak kepada pendakwaan dan Norhaili menjawab: “Saya tidak pasti… yang penting, saya bercakap benar.”

Kepada soalan lain, saksi itu berkata, semasa dipanggil oleh SPRM untuk siasatan, beliau berada dalam keadaan tertekan dan takut.

“Ini adalah pengalaman kali pertama sepanjang 19 tahun saya berada dalam unit amanah. Saya sedih dan rasa kemurungan seolah-olah saya bersalah sedangkan saya rasa saya sudah buat perkara yang betul,” katanya yang turut memaklumkan SPRM telah mengambil lima rakaman percakapan beliau bermula dari 2016 hingga 2018.

Norhaili juga bersetuju dengan cadangan pendakwaan bahawa RM2.8 juta yang dibayar kepada Zizie Izette adalah wang pengenalan.

Pada 27 Jan lalu, Norhaili memberitahu mahkamah, bahawa pelakon itu layak menerima wang pengenalan kerana telah memperkenal suaminya untuk Felcra membuat pelaburan RM150 juta dalam unit amanah Public Mutual.

Beliau berkata, bayaran wang pengenalan yang diberikan kepada Zizie Izette merupakan strategi pemasaran pihaknya apabila wanita itu turut memperkenal seorang pegawai kanan Felcra untuk membuat pelaburan sama.

Terdahulu, Hakim Rozina Ayob membenarkan permohonan pendakwaan untuk menyoal balas Norhaili yang dianggap sebagai saksi belot berikutan keterangannya di mahkamah pada 14 Feb lalu, adalah bercanggah dengan rakaman percakapan semasa disoal siasat SPRM.

Prosiding soal balas terhadap Norhaili akan bersambung pada 18 Mac ini.

Peguam K Kumaraendran mewakili Zizie Izette, manakala Bung Moktar diwakili M Athimulan.

Pada 3 Mei 2019, Bung Moktar mengaku tidak bersalah atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar, 64, yang merupakan Pengerusi Bukan Eksekutif Felcra ketika itu, didakwa menerima rasuah daripada ejen pelaburan Public Mutual Berhad Madhi Abdul Hamid menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Beliau juga mengaku tidak bersalah menerima suapan wang tunai RM335,500 daripada Norhaili di bawah nama Zizie Izette atas sebab serupa dan di tempat sama pada 19 Jun 2015 manakala Zizie Izette, 44, mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengawal Keselamatan Filipina Kantoi Miliki Kad Pengenalan Palsu

KUALA LUMPUR: Lapan lelaki Filipina yang bekerja sebagai pengawal keselamatan dengan menggunakan kad pengenalan palsu ditahan dalam Operasi Terancang di Stadium Merdeka di sini, semalam.

Pengarah Jabatan Pendaftaran Negara (JPN) Kuala Lumpur Eris Jemadi Tajudin berkata, operasi itu dijalankan bermula 6 petang hingga 8 malam hasil daripada risikan yang dilakukan oleh Unit Operasi dan Risikan JPN Kuala Lumpur sejak minggu lalu.

Menurutnya, seramai tujuh pegawai JPN Kuala Lumpur dengan bantuan empat pegawai Unit Khas, Bahagian Siasatan dan Penguatkuasaan JPN Putrajaya terbabit dalam operasi itu.

“Dalam operasi ini, kami berjaya menahan lapan pengawal keselamatan yang sedang bertugas di pondok pengawal di Stadium Merdeka yang disyaki menggunakan kad pengenalan palsu sebagai pengenalan diri.

“Semua pengawal keselamatan yang ditahan itu mengaku berketurunan Yakan dan berasal dari Filipina berusia antara 23 hingga 58 tahun,” katanya dalam satu kenyataan di sini, hari ini.

Eris berkata, siasatan juga mendapati mereka memperoleh kad pengenalan palsu dari ejen di Sabah sebelum menyelinap masuk ke Semenanjung untuk bekerja sebagai pengawal keselamatan.

“Ketika pemeriksaan dilakukan, berlaku sedikit pergelutan apabila terdapat cubaan melarikan diri.

“Bagaimanapun, kecekapan pasukan serbuan berjaya menggagalkan usaha mereka sebelum pengawal keselamatan itu ditahan untuk tindakan lanjut.

Menurutnya, kesemua pengawal keselamatan terbabit akan didakwa di Mahkamah Majistret Kuala Lumpur esok mengikut Peraturan 25(1)(e) Peraturan-Peraturan Pendaftaran Negara 1990 (Pindaan 2007).

“Jika disabitkan kesalahan, mereka boleh dihukum penjara tidak melebihi tiga tahun atau denda tidak melebihi RM20,000 atau kedua-duanya,” katanya. – HMetro


Cukuplah, Tidak Perlu Lagi Tabur Janji Kosong

SEMPORNA: Parti Warisan Sabah diminta tidak lagi menaburkan janji kosong dan menyalahkan pihak lain demi untuk menakluki hati rakyat Semporna.

Ketua Bahagian Parti Pribumi Bersatu Malaysia (PPBM) Mohd Daud Tampokong berkata, ramai penduduk di daerah ini yang sudah mula menyuarakan rasa ketidakpuasan hati terhadap janji Parti Warisan dalam manifesto yang kini dilabelkan sebagai cakap kosong.

Malah katanya, ramai penduduk kampung yang menyatakan kehadiran wakil pemimpin dari Parti Warisan hanya datang memberi ucapan dengan menyalahkan dan menabur fitnah kononnya kerajaan pusat menyekat dana ke negeri sabah

“Penduduk kampung juga menyatakan bahawa janji Kerajaan Warisan semasa PRU14 tidak pernah ditunaikan.

“Mereka (kerajaan warisan) sebelum ini menyatakan bahawa akan membela dan mempertahankan penduduk kampung khususnya di persisiran pantai yg merangkumi lapan kampung,” katanya.

Beliau berkata demikian dalam teks ucapannya yang dibacakan Pegawai Penerangan PPBM, Mohd Farlan Jasmen yang mewakilinya pada majlis ramah mesra bersama penduduk Kampung Bangau-Bangau, semalam.

Mohd Daud berkata, ramai penduduk kampung juga menyatakan bahawa kerajaan warisan sebelum ini berjanji akan menaiktaraf atau menggazetkan tanah untuk penduduk kampung di persisiran pantai selepas memerintah, namun ternyata semuanya hanya janji kosong

Katanya, ramai mempersoalkan mengapa mampu menyerahkan geran tanah kepada daerah lain dan tidak mempertahankan penduduk kampung persisiran pantai di Semporna khususnya.

“Walhal penyokong setia mereka termasuk ahli keluarga mereka berada di Semporna. Penduduk sudah bosan dan menyatakan mereka tidak akan mengundi Parti Warisan.

“Penduduk kampung menyatakan lebih pelik lagi,  sesudah DUN di bubarkan, barulah terdapat segelintir wakil mereka yang turun padang menyantuni rakyat.

“Namun penduduk kampung sudah tidak mahu dan mula sedar, itulah taktik Parti Warisan untuk meraih undi penduduk kampung,” katanya.- AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Catat Kluster Baharu Covid-19

KOTA KINABALU: Sabah mencatatkan satu kluster baharu dalam kalangan penuntut institut pengajian tinggi (IPT).

Pengarah Kesihatan Negeri, Datuk Dr Christina Rundi berkata ia berikutan dua penambahan kes positif Covid-19 membabitkan penuntut IPT di daerah Kota Kinabalu, semalam.

“Dua kes ini adalah pelajar di institusi pengajian sama dengan kes yang dilaporkan pada 12 Mei lalu.

“Secara keseluruhannya, setakat ini terdapat tiga kumulatif kes bagi kluster terbabit di negeri ini.

“Bagaimanapun, semua individu yang terlibat sudah dimasukkan ke hospital bagi menjalani rawatan,” katanya.

Christina berkata demikian dalam kenyataan media di Kota Kinabalu, hari ini.

Dalam pada itu, beliau berkata, aktiviti kawalan dan pencegahan di IPT bsrkenaan masih giat dilaksanakan dan punca jangkitan masih dalam siasatan.

Terdahulu, Sabah merekodkan 330 kes positif Covid-19 setakat semalam.

Sementara itu, 58,475 ujian telah dijalankan membabitkan sampel di seluruh negeri sehingga kelmarin. – HMetro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Ingkar PKP: Tiga Lelaki Dipenjara Tujuh Hari, Denda RM600

SEMPORNA: Tiga lelaki dijatuhkan hukuman penjara tujuh hari dan denda RM600 selepas mengaku bersalah ingkar arahan Perintah Kawalan Pergerakan (PKP), di sini.

Ketua Polis Daerah Semporna Superintenden Sabarudin Rahmat berkata, sepanjang PKP dilaksanakan bermula 18 Mac lalu, pihaknya sudah menangkap tiga orang lelaki berumur 40 hingga 46 tahun atas kesalahan itu.

“Kesemua suspek sudah dituduh dan mengaku bersalah selepas pertuduhan dibacakan di hadapan Majistret Dzul Elmy, kelmarin ekoran kesalahan yang mereka lakukan” katanya dalam kenyataan media, di sini.

Mereka dituduh melakukan kesalahan itu mengikut Peraturan 3(1), Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020.

Beliau berkata, kesemua tertuduh dijatuhkan hukuman penjara selama tempoh tujuh hari dan denda sebanyak RM600 manakala jika gagal bayar akan dikenakan penjara lapan minggu.

Pendakwaan dilakukan Timbalan Pendakwaraya Mohammed Ali Imran manakala tertuduh tidak diwakili peguam.

Menurutnya, Ibu Pejabat Polis (IPD) Semporna akan terus menguatkuasakan PKP sebagaimana yang diarahkan oleh pihak kerajaan.

“Saya menyeru semua orang ramai supaya terus mematuhi arahan berkenaan dan terus berada di dalam rumah sekiranya tidak mempunyai urusan yang betul-betul penting bagi mengelak daripada dikenakan tindakan undang-undang,” katanya.


Ketua Menteri Sabah Ketuai Senarai Penerima Vaksin Covid-19

KOTA KINABALU: Ketua Menteri Datuk Seri Panglima Hajiji Noor mendahului senarai penerima vaksin Pfizer-BioNTech sempena Majlis Pelancaran Program Imunisasi Covid-19 Kebangsaan peringkat negeri Sabah, hari ini.

Hajiji yang berbaju kemeja biru tua tiba di Dewan Serbaguna, Pusat Pentadbiran Kerajaan Persekutuan Negeri Sabah di sini kira-kira 10 pagi sebelum mendaftar diri dan ditemu bual petugas kesihatan bagi mengetahui tahap kesihatannya.

Beliau kemudian diberi suntikan vaksin itu pada 10.07 pagi sebelum dipantau selama 15 minit dan kemudian beredar untuk melancarkan program tersebut.

Turut diberi vaksin hari ini ialah Menteri Kerajaan Tempatan dan Perumahan Sabah Datuk Masidi Manjun, Menteri Pembangunan Masyarakat dan Kesejahteraan Rakyat Sabah Shahelmy Yahya, Pesuruhjaya Polis Sabah Datuk Hazani Ghazali dan Pengarah Jabatan Kesihatan Sabah Dr Christina Rundi.

Pada majlis itu, 60 penerima vaksin turut diberikan suntikan sebagai simbolik pelancaran program berkenaan.

Pada 25 Feb lalu, Sabah menerima 16,380 dos kumpulan pertama vaksin Covid-19 jenis Pfizer-BioNTech bagi program imunisasi berkenaan, yang akan diedarkan ke seluruh negeri bagi proses vaksinasi petugas barisan hadapan dan rakyat.

Sebelum ini, Masidi yang juga jurucakap kerajaan negeri berkaitan Covid-19 berkata, lima lagi kumpulan vaksin akan dihantar ke Sabah hingga 1 April ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tarikh lihat anak bulan Syawal 3 Jun

KUALA LUMPUR: Tarikh melihat anak bulan Syawal adalah pada petang Isnin, 3 Jun bersamaan 29 Ramadan 1440 Hijrah, menurut kenyataan daripada Pejabat Penyimpan Mohor Besar Raja-Raja di sini, hari ini.

Majlis Raja-Raja juga bersetuju bahawa cara menetapkan tarikh Hari Raya Puasa adalah berdasarkan Rukyah dan Hisab dengan tarikh sambutan diisytiharkan pada malam itu juga melalui radio serta televisyen.

Sebanyak 29 tempat dikenal pasti untuk melihat anak bulan Syawal iaitu di Pontian Kecil, Johor; Kompleks Falak Al-Khawarizmi, Tanjung Bidara, Melaka; Teluk Kemang, Negeri Sembilan; Bukit Melawati di Kuala Selangor, Bukit Jugra di Banting dan Balai Cerap Sabak Bernam, Selangor.

Pantai Pasir Panjang, Mukim Pengkalan Baru, Manjong, Perak; Pusat Falak Sheikh Tahir, Pantai Acheh, Pulau Pinang; Kampung Pulau Sayak di Kuala Muda, Pemandangan Indah di Pulau Langkawi dan Menara Alor Setar, Kedah.

Bukit Besar di Kuala Terengganu, Bukit Geliga di Kemaman, Pulau Perhentian di Besut dan Balai Cerap KUSZA, Mukim Merang, Setiu, Terengganu.

Bukit Peraksi di Pasir Puteh, Bukit Kampung Tembeling, Mukim Manjur, Daerah Olak Jeram di Kuala Krai dan Menara Bangunan SEDC, Jalan Tengku Putra Semerak di Kota Bharu, Kelantan.

Bukit Tanjong Batu di Nenasi, Gunung Berincang di Cameron Highlands dan Bukit Pelindong di Kuantan, Pahang; Menara Kuala Lumpur; Pusat Konvensyen Antarabangsa Putrajaya dan Kuala Sungai Baru di Simpang Empat, Perlis.

Esplanade Luak di Miri, Teluk Bandung di Kuching dan Tanjung Batu di Bintulu, Sarawak; dan Balai Cerap Al-Biruni, Tanjung Dumpil, Putatan serta Tingkat 13, Menara Universiti Malaysia Sabah di Kampus Antarabangsa Labuan, Sabah. – BERNAMA


Lelaki Mengaku Tidak Bersalah Cabul Anak Rakan

TAWAU: Seorang lelaki mengaku tidak bersalah di Mahkamah Sesyen, semalam atas pertuduhan mencabul anak perempuan kenalan rapatnya pada 10 hari lalu.

Mohammad Amin Abd Mubin, 33, membuat pengakuan itu di hadapan Hakim Awang Kerisnada Awang Mahmud selepas pertuduhan terhadapnya dibacakan jurubahasa.

Pertuduhan pada 10.30 pagi itu diadakan di luar perkarangan mahkamah selaras dengan Perintah Kawalan Pergerakan (PKP), yang sepatutnya dijalankan di Mahkamah Sesyen.

Mengikut pertuduhan, tertuduh didakwa melakukan kesalahan itu dengan menyentuh payudara sebelah kiri kanak-kanak berusia 14 tahun di sebuah bilik sewa 1, lorong 6, Taman Amber Park, Tawau, 11 malam pada 24 Mac lalu.

Tertuduh didakwa mengikut Seksyen 14(a) Akta Kesalahan Seksual Kanak-Kanak 2017 yang membawa hukuman penjara tidak melebihi 22 tahun dan boleh dihukum dengan hukuman sebat.

Hakim Awang Kerisnada kemudian tidak menawarkan jaminan terhadap tertuduh kerana risiko gangguan terhadap saksi pendakwa selain mangsa tinggal di rumah sewa yang sama.

Pendakwaan dikendalikan Timbalan Pendakwa Raya Mohammed Ali Imran manakala tertuduh tidak diwakili peguam.

Mahkamah menetapkan 11 Mei depan untuk sebutan semula kes. -Utusan Borneo


Lagi Kluster Baharu Babitkan Institut Pendidikan Di Sabah

KOTA KINABALU: Satu lagi kluster Covid-19 membabitkan institut pendidikan tercetus di Sabah iaitu Kluster Jalan Sri Balung di Tawau.

Menteri Kerajaan Tempatan dan Perumahan Masidi Manjun berkata, kluster terbabit membabitkan pelajar asrama di Sekolah Menengah Kebangsaan (SMK) Balung, Tawau.

Katanya, kes indeks adalah seorang pelajar asrama lelaki tingkatan empat yang mula bergejala pada 19 Jan dan kemudian menjalani saringan di klinik kesihatan sebelum disahkan positif 21 Jan.

“Saringan ke atas kontak rapat mendapati 17 orang lagi pelajar didapati positif menjadikan jumlah yang terlibat seramai 18 orang setakat ini.

“Kesemua pelajar yang dijangkiti adalah dalam kategori 1 dan 2 dan telah diasingkan serta diberi rawatan yang sesuai,” katanya ketika dihubungi, hari ini.

Terdahulu, Masidi yang juga jurucakap negeri berkaitan Covid-19 berkata, jumlah kes harian di Sabah hari ini melonjak lebih dua kali ganda daripada jumlah semalam iaitu 314 kes berbanding hanya 118 kes semalam.

Katanya, empat daerah mencatatkan angka jangkitan baharu yang agak tinggi iaitu Sandakan (68 kes), Kota Kinabalu (61 kes), Beaufort (39 kes) dan Tuaran 34 kes.

“Secara keseluruhan, terdapat sembilan daerah mencatat kes baharu dua angka, 14 daerah dengan catatan satu angka dan 4 daerah tidak merekodkan apa2 kes baharu,” katanya.

Katanya, berdasarkan laporan dan statistik harian yang disediakan Jabatan Kesihatan Negeri Sabah, punca kenaikan mendadak kes baharu hari ini ialah kerana bilangan saringan positif yang agak tinggi di kalangan kontak rapat dan kes-kes baharu daripada kluster-kluster aktif.

Beliau berkata, sebanyak 64 kes baharu hari ini datang daripada kluster-kluster dan 143 pula adalah dikalangan kontak rapat dengan 312 daripada 314 kes baharu adalah dalam Kategori 1 dan 2, dua kes dalam Kategori 3 dan tiada pesakit dalam Kategori 4 dan 5. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada khabar daripada Yamani

KOTA KINABALU: Ahli Parlimen Sipitang, Yamani Hafez Musa, tidak pernah berhubung dengan UMNO Sipitang sejak menghilangkan diri selepas memenangi kerusi Parlimen Sipitang pada Pilihan Raya Umum Ke-14 (PRU-14), 9 Mei lalu.

Usaha menghubungi anak bekas Ketua Menteri Sabah, Tan Sri Musa Aman itu, juga tidak berhasil kerana tidak menjawab panggilan atau membalas mesej yang dihantar melalui WhatsApp.

Keadaan itu menyebabkan tiada siapa tahu sama ada Yamani akan tampil di Dewan Rakyat untuk mengangkat sumpah sebagai Ahli Parlimen sebelum tarikh akhir untuk beliau berbuat demikian yang dijadualkan tamat pada 15 Januari depan.

Timbalan Ketua Bahagian UMNO Sipitang, Matbali Musah, ketika dihubungi NSTP hari ini, memaklumkan beliau sendiri tidak tahu mengenai Yamani selain turut gagal menghubunginya.

“Setakat ini dengan saya belum ada (berhubung). Belum pasti (bila Yamani angkat sumpah) tetapi saya dengar risikan macam dia akan datang juga (angkat sumpah)… InsyaAllah sebelum 15 Januari,” katanya.

Matbali yang juga Ahli Dewan Undangan Negeri (ADUN) Lumadan, berkata beliau sendiri tertanya-tanya mengenai masalah dihadapi Yamani yang menyebabkannya tidak dapat hadir mengangkat sumpah di Dewan Rakyat.

Semalam, NSTP melaporkan Yamani yang juga bekas Ketua Pemuda UMNO Sabah dijangka hadir mengangkat sumpah sebelum tempoh yang ditetapkan kepadanya untuk berbuat demikian tamat seperti dimaklumkan Setiausaha Pemuda UMNO Sabah, Bahrin Abdul Karim.

Difahamkan Yamani kini berada di London dan akan pulang ke Malaysia sebelum tarikh berkenaan, namun tidak pasti bila memandangkan beliau tidak pernah menghubungi sesiapa dalam UMNO Sipitang, negeri atau Pemuda UMNO untuk memaklumkan kedudukannya.

Sebelum ini, Yang Dipertua Dewan Rakyat, Datuk Mohd Ariff Md Yusof, menjelaskan pihaknya akan mengeluarkan surat peringatan terakhir kepada Yamani untuk tampil mengangkat sumpah segera atau berdepan hilang kelayakan sebagai Ahli Parlimen.

Katanya, Yamani ada membuat permintaan untuk mengangkat sumpah melalui sidang video namun Dewan Rakyat menolak permintaan itu kerana tiada peruntukan yang membolehkan kaedah itu dilaksanakan.

Mohd Ariff juga berkata, beberapa surat peringatan sudah dihantar kepada Yamani sebelum ini namun tiada balasan diterima. – Berita Harian


“Kawan kami menunggunya di penjara…”

Samseng ‘sambut’ pengganas NZ di penjara

CHRISTCHURCH: Pengganas kulit putih, Brenton Tarrant, bakal berhadapan kesulitan dalam penjara apabila diberi amaran sekumpulan samseng bahawa dia sudah ‘ditandakan’ sebagai sasaran.

Tarrant, 28, dituduh melakukan tembakan di dua masjid di Christchurch Jumaat lalu yang mengorbankan 50 jemaah.

Kumpulan samseng itu turut berkumpul di Sekolah Tinggi Hagley di Christchurch semalam untuk memberi bunga dan menawarkan sokongan yang keluarga yang terjejas dalam tragedi pembunuhan beramai-ramai itu.

Mereka berkata, apa yang dilakukan Tarrant adalah ‘salah dari segi apa sekalipun’.

Bercakap kepada akhbar tempatan New Zealand, seorang anggota kumpulan itu berkata mereka ke sekolah berkenaan untuk memberi sokongan kepada keluarga mangsa.

“Disebabkan mereka datang ke New Zealand, mereka sebahagian daripada kami.

“Tragedi yang berlaku kelmarin amat menjijikkan, tidak perlu melakukannya,” katanya. – Agensi

Orang awam melakukan bantahan di Peshawar, Pakistan susulan pengganas kulit putih, Tarrant, yang dituduh melakukan tembakan di dua masjid di Christchurch Jumaat lalu. – Foto EPA

Seorang lagi pula berkata: “Kami ada rakan di dalam penjara.”

Beliau tidak memberi penjelasan lanjut tetap mesej berkenaan jelas.

Tarrant berkemungkinan ditahan dalam sel berasingan dengan kawalan keselamatan ketat, tiada bantuan lain boleh mendekatinya dengan mudah.

Pegawai penjara juga mungkin dipilih dengan teliti untuk memastikan mereka juga tidak bertindak sendiri. — Agensi


Saya akan isytihar harta – Shafie

KOTA KINABALU: Ketua Menteri Sabah, Datuk Seri Mohd Shafie Apdal, berkata beliau akan mengisytiharkan harta kepada Suruhanjaya Pencegahan Rasuah Malaysia (SPRM).

Beliau yang juga Ahli Parlimen Semporna, bagaimanapun tidak menyatakan bila pengisytiharan itu dilakukan, namun menjelaskan beliau akan melakukannya jika itu yang dikehendaki.

“Saya sudah membuat pengisytiharan kepada SPRM (ketika ditahan untuk siasatan SPRM tahun lalu) tetapi jika mereka masih mahu saya untuk membuat pengisytiharan, saya akan lakukan. InsyaAllah..tiada apa yang perlu saya sembunyikan,” katanya kepada pemberita selepas melancarkan Persidangan Pegawai Daerah Sabah, di sini, hari ini.

Beliau mengulas laporan mengenai 13 Ahli Parlimen yang belum mengisytiharkan aset kepada SPRM, termasuk dirinya.

Sementara itu, mengenai persidangan berkenaan, Mohd Shafie mengingatkan Pegawai Daerah di Sabah supaya kerap turun padang berjumpa rakyat dan bukannya hanya duduk di pejabat.

“Pegawai Daerah perlu mendengar dan memahami keluhan rakyat kerana mereka adalah pelaksana dasar.

“Kita juga perlu ada perancangan daerah yang teratur, contohnya kawasan untuk kediaman tidak seharusnya bercampur dengan kawasan untuk industri.

“Saya lihat di Sarawak lebih teratur, di sana ada kawasan untuk perumahan, tempat untuk kilang dan sebagainya. Pegawai Daerah kita perlu melihat perkara ini,” katanya.

Dalam perkembangan lain, Mohd Shafie berkata Malaysia perlu terus mengukuhkan kerjasama dengan Indonesia dan Filipina berkaitan aspek keselamatan.

Katanya, Malaysia tidak boleh hanya bergantung kepada pertahanan seperti kawalan pemantauan dan operasi di kawasan sendiri.

“Kita perlu bekerjasama dengan Indonesia dan Filipina, perlu ada operasi bersama di antara ketiga-tiga negara,” katanya. – Berita Harian


PKR Pecat Keahlian Haziq Aziz Serta-Merta

Parti Keadilan Rakyat (PKR) malam ini mengumumkan Haziq Abdullah Abdul Aziz, lelaki disebalik dakwaan video seks sejenis terhadap Timbalan Presiden Mohamed Azmin Ali, dipecat keahliannya serta-merta.

Pengerusi Lembaga Disiplin Ahmad Kasim berkata Haziq telah membuat tuduhan rasuah secara terbuka terhadap pemimpin parti tanpa bukti, oleh itu melanggar kod etika parti.

“Juga mengenai hal-hal lain sementara tunggu siasatan polis,” katanya pada sidang media di ibu pejabat PKR malam tadi.

Pemecatan ini selepas tamat tempoh 14 hari Haziq diarah memberikan surat tunjuk sebab menjelaskan dakwaan-dakwaannya.

Ahmad berkata lembaga disiplin sudah menerima jawapan balas daripada Haziq semalam.

Selepas meneliti surat tersebut, lembaga itu mencadangkan mesyuarat biro politik yang bermesyuarat petang tadi memutuskan nasib Haziq.

Presiden PKR, Anwar Ibrahim berkata pemecatan Haziq diterima sebulat suara selepas mempertimbangkan keputusan lembaga disiplin.

Ditanya sama ada keputusan itu juga mengambil kira pandangan Azmin, Anwar menjelaskan ia berdasarkan keputusan lembaga.

“Ini keputusan oleh lembaga disiplin jadi harus dilihat sebagai bebas dan tak boleh memihak,” katanya.


(VIDEO) Tian Chua Ditampar Penyokong PKR

KUALA LUMPUR: Naib Presiden PKR Tian Chua ditampar dan dibaling botol minuman penyokong parti berkenaan dalam kejadian di Ibu Pejabat PKR di Petaling Jaya, sebentar tadi.

Penyokong parti berkenaan dipercayai tidak berpuas hati kepada Tian Chua yang dilihat cenderung kepada kem bekas Timbalan Presiden PKR Datuk Seri Mohamed Azmin Ali selain menjerit ‘pengkhianat’ kepadanya ketika mahu meninggalkan pejabat berkenaan selepas mesyuarat.

Terdahulu, Ahli Dewan Undangan Negeri (Adun) Seberang Jaya, Dr Afif Bahardin dan Setiausaha PKR Selangor Mohd Razlan Jalaluddin turut diserang kumpulan penyokong parti berkenaan di lokasi sama.

Kebanyakan penyokong PKR dilihat berang dan menjerit perkataan ‘pengkhianat’ kepada kedua-dua individu berkenaan.

Bagaimanapun situasi selama 10 minit itu berjaya dikawal beberapa individu dari kumpulan otai reformis.


33 Ditahan Dalam Operasi Sarang Khas Di Papar

PAPAR: Seramai 33 individu berjaya ditahan dalam operasi Op Sarang Khas yang dijalankan disekitar daerah ini, semalam.

Operasi membabitkan seramai 60 anggota dan pegawai itu, dijalankan dengan kerjasama Ibu Pejabat Polis Kontijen (IPK) Sabah, Ibu Pejabat Polis Daerah (IPD) Kota Kinabalu, IPD Beaufort dan IPD Keningau serta IPD Tuaran.

Ketua Polis Daerah Papar Deputi Superintendan Batholomew Ak Umpit berkata, operasi dijalankan dengan menumpukan kawasan ‘hotspots’ aktiviti dadah yang dikenalpasti di daerah Papar.

Katanya, sepanjang operasi berkenaan, seramai 70 individu diperiksa dan membawa kepada penahanan 33 individu membabitkan kesalahan Akta Dadah Berbahaya 1952

“33 orang ditahan selepas didapati positif dadah dan disiasat Seksyen 15(1) ADB 1952, manakala tiga lagi ditahan mengikut Seksyen 39A(1) ADB 1952.

“Dalam pada itu, polis turut berjaya merampas kira-kira 22.10 gram dadah jenis syabu,” katanya dalam kenyataan media yang dikeluarkan, hari ini.

Batholomeow, hasil saringan awal ke atas kesemua suspek didapati positif dadah jenis Meth dan AMP.

Katanya, semua suspek yang ditahan berusia lingkungan 20 hingga 40 tahun dan mereka direman di IPD Papar untuk tindakan selanjutnya.

“Kejayaan operasi ini adalah salah satu usaha PDRM dalam menangani gejala penyalahgunaan dadah terutama di kawasan daerah Papar.

“Sehubungan itu, orang ramai yang mempunyai maklumat berkaitan dadah didaerah ini disarankan untuk menyalurkan maklumat kepada pihak PDRM, IPD Papar khususnya untuk tindakan segera,”’katanya.- AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Satu kubur 500 jasad

Kuala Lumpur: Tiga kubur besar disediakan untuk mengebumikan korban gempa bumi dan tsunami Palu. Sehingga petang semalam satu daripada kubur itu sudah ditimbus selepas diisi lebih 500 mayat.

Tindakan itu diambil sukarelawan dan pihak berkuasa bagi mengelak jangkitan penyakit kerana banyak mayat mangsa yang sudah mula membusuk.

Angka rasmi jumlah korban sehingga kini ialah 844 orang dan jumlah itu dijangka meningkat beberapa hari lagi selepas operasi mencari dapat dijalankan dengan lebih ramai sukarelawan dan pihak berkuasa.

Dianggarkan lebih 40,000 orang kehilangan tempat tinggal dan mereka yang cedera juga turut meningkat.

Kerja menggali lubang kubur yang setiap satu berukuran 100 meter panjang dengan kedalaman tiga meter dan lebar 30 meter dilakukan sukarelawan menggunakan jentera sebelum diambil alih oleh Tentera Nasional Indonesia (TNI).

Wartawan AFP yang berada di lokasi mendapati, mayat yang dibungkus dengan beg mayat berwarna oren, kuning dan hitam itu dibawa satu persatu ke lubang berkenaan sebelum ditimbus tanah menggunakan jentolak.

Pihak berkuasa terpaksa mengebumikan mayat dalam satu lubang berikutan bimbang wabak penyakit selain kebanyakan mayat sudah berbau dan berulat.

Komander tentera tempatan Tiopan Aritonang berkata, 545 mayat dibawa ke kubur menaiki tiga trak tentera dibawa dari sebuah hospital saja.

“Ini perlu dilakukan secepat mungkin atas sebab kesihatan dan keagamaan,” katanya.

Seorang lagi pegawai tentera, Mohammad Thorir berkata, semua mayat yang sudah dikenal pasti identiti akan diambil gambar dan direkodkan bagi memudahkan waris mencari lokasi ahli keluarga mereka dikebumikan.

Satu rakaman video menunjukkan penduduk berjalan dan membuka dari satu beg ke satu beg mayat untuk mencari sama ada ahli keluarga mereka antara yang meninggal dunia dalam bencana berkenaan.

Tidak lama kemudian, sekumpulan pekerja yang lengkap memakai topeng mengusung beberapa mayat sebelum diletakkan di dalam kubur besar berkenaan.

Mengikut wartawan Detik.com, Taufik Abdul Rahman yang berada di lokasi cap jari, lokasi mayat ditemui dan jantina akan direkodkan sebelum dikebumikan.

“Setakat ini, tiga kubur besar sudah digali yang boleh memuatkan 1,000 mayat dengan satu kubur sudah penuh,” katanya ketika dihubungi Harian Metro.

Memetik laporan BBC, keadaan menyayat hati dapat dilihat di pusat kesihatan Mamboro di Palu apabila seorang kanak-kanak perempuan berusia lima tahun patah kaki diletakkan seorang diri sebaris dengan mayat mangsa di dalam beg.

Pemilik klinik berkenaan, Dr Sasono berkata, kliniknya sudah terputus bekalan elektrik dan kehabisan bekalan ubat.

“Kami tidak tahu di mana ahli keluarga kanak-kanak ini malah dia tidak ingat lokasi rumahnya juga,” katanya kepada agensi berita antarabangsa itu.

Hanya beberapa meter dari kanak-kanak itu, barisan mayat yang sudah berbau busuk dapat dilihat dan Dr Sasoni berkata mayat itu akan dikebumikan di dalam kubur besar bagi mengelak penularan penyakit berjangkit.

“Mayat sudah berbau dan kami tidak menunggu ahli keluarga menuntut mayat kerana sudah terlambat untuk berbuat demikian,” katanya.


Polis Marin Tahan Dua Juragan Bot Tanpa Dokumen Pengenalan Diri

LABUAN: Pasukan Polis Marin (PPM) Wilayah Persekutuan Labuan menahan dua pam bot serta dua juragan yang didapati melakukan kesalahan tidak melaporkan pertukaran juragan serta juragan tidak mempunyai dokumen pengenalan diri yang sah.

Kedua-dua pam bot itu ditahan dalam rondaan Op Gelora Khas yang dilakukan di kawasan perairan Pulau Tiga, pada Sabtu.

Komander Pasukan Polis Marin Wilayah 4 Sabah Asisten Komisioner Mohamad Pajeri Ali berkata, semasa pemeriksaan dilakukan ke atas kedua-dua bot berkenaan, dua juragan yang berusia 25 dan 35 tahun itu didapati tidak memiliki sebarang dokumen keterangan diri yang sah.

Untuk itu, kedua-dua juragan berkenaan didapati melakukan kesalahan dibawah Seksyen 6(1)(c) Akta Imigresen 1959/63.

“Pemeriksaan juga mendapati kedua-dua bot itu gagal melaporkan pertukaran juragan kepada pegawai pelabuhan dan menyalahgunakan pam bot selain dari tujuan ia dilesenkan.

“Dengan ini, kedua-dua juragan melakukan kesalahan dibawah Ordinan Perkapalan Saudagar (M.S.O) 1960,” katanya dalam satu kenyataan, di sini pada Ahad.

Kedua-dua pam bot dan peralatan yang dirampas bernilai RM8,440.

Barang rampasan dan juragan dibawa ke Balai Polis Beaufort untuk tindakan dan siasatan lanjut. Pam bot kemudian diserahkan kepada Jabatan Pelabuhan dan Dermaga Sabah cawangan Menumbok untuk tindakan lanjut.

Mohamad Pajeri berkata, PPM sentiasa menjalankan rondaan di perairan dan pesisiran pantai bagi menjamin keselamatan dan keamanan negara.

Katanya, kerjasama masyarakat menyalurkan maklumat sangat diperlukan bagi membanteras aktiviti yang melanggar undang-undang.


11 Ditahan Berkumpul, Solat Terawih Di Surau

BEAUFORT: Polis menahan 11 lelaki termasuk seorang pelajar tahfiz semalam kerana  melanggar Perintah Kawalan Pergerakan (PKP).

Mereka ditangkap kerana didapati berkumpul untuk melakukan solat sunat tarawih di sebuah  surau di Kampung Binsuluk, Membakut, petang semalam.

Ketua Polis Daerah Beaufort, Deputi Superintendan Azmir Abdul Razak berkata, semua suspek berusia 15 hingga 41 itu ditahan anggota dari Ibu pejabat Polis Daerah (IPD) Beaufort ketika melaksanakan pemantauan PKP Op Covid-19.

Katanya, tangkapan itu susulan tular satu keping gambar mereka sedang menunaikan solat berjemaah melalui aplikasi WhatsApp sehingga menimbulkan rasa kurang senang dan kegusaran dalam kalangan masyarakat setempat.

“Bertindak atas maklumat itu, sepasukan polis menuju ke lokasi kejadian dan mencari semula semua individu yang terbabit seperti dalam gambar yang tular itu.

“Hasilnya menahan 11 orang daripada 14 orang jemaah yang solat isyak dan tarawih di surau berkenaan,” katanya menerusi satu kenyataan, semalam.

Beliau berkata, soal siasat terhadap semua suspek, mendapati mereka mengetahui pelaksanaan PKP dan menyedari tindakan itu salah di sisi undang-undang kerana sengaja berhimpun.

“Dalam pengetahuan semua suspek, larangan itu masih berkuat kuasa, namun tetap pergi solat berjemaah dan berkumpul di surau dengan alasan kampung mereka masih zon hijau dan tidak ada yang positif Covid-19.

“Kes disiasat mengikut Peraturan 6(1) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Jangkitan Tempatan) (No.4) 2020,” katanya.- BorneoToday


Tiada Bayaran Bil Air Tiga Bulan

KOTA KINABALU: Bermula April ini, semua pengguna air domestik seluruh Sabah dikecualikan pembayaran bil air selama tiga bulan.

Ketua Menteri Datuk Seri Panglima Mohd Shafie Apdal berkata, menerusi Pakej Bantuan COVID-19 Sabah, kerajaan negeri bersetuju mengecualikan pembayaran berkenaan sebagai langkah meringankan beban dan kos sara hidup rakyat akibat jangkitan COVID-19.

Beliau berkata, langkah berkenaan dijangka memberi faedah kepada seramai 335,000 pengguna air domestik di negeri ini.   “Tenaga elektrik juga keperluan asas dan kritikal kepada rakyat. Justeru, diskaun sebanyak 28 peratus akan diberikan ke atas pembayaran bil elektrik untuk tempoh tiga bulan bermula April 2020.

“Ia juga sebagai tambahan kepada diskaun dua peratus yang diumumkan oleh kerajaan Persekutuan. Pemberian diskaun ini akan melibatkan peruntukan kerajaan negeri sebanyak RM11.5 juta sebulan atau RM35.65 juta untuk tempoh tiga bulan.

“Langkah ini dijangka akan memberi manfaat kepada 512,000 pengguna atau bersamaan sekitar 98 peratus pengguna tenaga elektrik di seluruh Sabah dan Wilayah Persekutuan Labuan,” katanya pada sidang media di sini.

Sementara itu, pihaknya juga memberikan pengecualian pembayaran sewa rumah selama enam bulan kepada keluarga berpendapatan rendah yang tinggal di rumah-rumah Program Perumahan Rakyat (PPR) di seluruh Sabah.

Shafie berkata, pengecualian berkenaan mula dilaksana pada April ini dan akan memberi faedah kepada 20,080 isi rumah dan seramai 110,400 orang dengan kos sekitar RM21.1 juta kepada kerajaan negeri. – Utusan Borneo


Polis Sabah Bersedia Untuk Larangan Perjalanan Antara Daerah Lagi

KOTA KINABALU: Polis Sabah bersedia untuk kemungkinan pelaksanaan larangan perjalanan antara daerah susulan negeri itu merekodkan lonjakan jangkitan Covid-19 selepas tahun baharu.

Surat memaklumkan supaya semua ketua polis daerah bersedia untuk kemungkinan itu tersebar di media sosial sejak semalam.

Ketua polis negeri Hazani Ghazali mengesahkan memo itu dikeluarkan kepada daerah terbabit dua hari lalu.

Katanya, walaupun perintah larangan perjalanan hanya boleh dikeluarkan kerajaan, polis akan perlu bertindak pantas sebaik itu berlaku.

“Kami perlu bersedia untuk sebarang kemungkinan atau keadaan,” katanya.

Polis di daerah terbabit diarahkan bersedia mendirikan sekatan jalan dan menyiapkan permit perjalanan, antara lain.

Larangan perjalanan antara daerah dilaksanakan di negeri itu selama dua bulan bermula Oktober tahun lalu.

Semalam, Menteri Kerajaan Tempatan dan Perumahan Sabah, Masidi Manjun berkata, negeri itu berkemungkinan dikenakan perintah kawalan pergerakan penuh (PKP) atau sekatan susulan lonjakan kes Covid-19 sejak tahun baharu.

Masidi berkata pihak berkuasa tiada pilihan jika bilangan kes terus meningkat di negeri itu.

Malah, katanya Sabah mungkin perlu melarang perjalanan antara negeri terutama membabitkan penerbangan jika keadaan semakin teruk.

Trend sejak tujuh hari terakhir sebelum tahun baharu melihat pengurangan kes dengan yang terendah sebanyak 157 kes manakala yang tertinggi 299, manakala puratanya 232 kes sehari.

Bagaimanapun, sejak tahun baharu ini jumlah itu meningkat iaitu 254 kes pada 1 Jan, 2 Jan (259), 3 Jan (316), 4 Jan (303), 5 Jan (383) selain 405 kes direkodkan semalam. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Punyalah malas sampai TV, tilam buang situ” – Netizen Jijik Lihat Keadaan Kampung Di Tawau Ni Yang Penuh Dengan Lautan Sampah

Isu kebersihan dan membuang sampah di merata-rata tempat ni memang jadi isu utama yang sering dibincangkan oleh bukan saja menteri tapi personaliti terkenal seperti Maya Karin dan lain-lain.

Bukan mudah sebenarnya nak ubah mentaliti rakyat tentang pentingnya kebersihan, terutamanya kepada mereka yang tinggal di kawasan pedalaman. Sebagai contoh, satu situasi yang viral di Twitter mengenai sebuah kampung dekat Tawau ni.

Allahu, kotornya memang tak boleh bawa bincang lah. Korang tengoklah sendiri.

“Orang dekat sini memang buang semua jenis sampah dalam laut. Sedih tengok ia berlaku sebab laut dulu jernih, boleh mandi lagi…”

Menerusi perkongsian netizen ini, dia telah melihat situasi yang menjijikkan berlaku di Kampung Tanjung Batu Laut, Tawau ketika pergi kenduri kahwin. Terlalu banyak sampah yang ada di kampung itu sehinggakan korang sendiri boleh lihat orang kat sini buang TV, tilam, tuala wanita dan macam-macam lagilah kat kawasan laut tu.

“Bayangkan sampah-sampah memang sentiasa dibuang dalam laut… setiap hari setiap saat…”

Walaupun sampah kelihatan di mana-mana, mujurlah kampung tu tak berbau pulak. Cuma yang menyedihkan apabila netizen ni beritahu, sampah-sampah ni dah ke paras betis kalau cecah kaki ke dalam laut tu. Alahai…

“Oh my goodness! Macam mana dorang boleh hidup dalam environment sebegini”

Bukan saja admin, netizen lain juga macam tak percaya macam mana penduduk kampung kat sini boleh tinggal dalam situasi yang ‘sangat’ kotor macam tu. Min rasa mereka dah terbiasa agaknya sebab perkara ni pun dah jadi agak lama kan.

“Mostly kawasan kotor sebab dorang tak ada tempat untuk buang sampah?”

Sumber: Twitter Min harap adalah pihak bertanggungjawab turun padang dan lihat situasi yang berlaku di kampung ni. Kadang-kadang viral je tak cukup kalau tak ada pihak yang nak take action akan apa yang berlaku. – LobakMerah


Warganet Indonesia Puji Cara Malaysia Tangani Covid-19

JAKARTA, 15 April: Warganet di Indonesia memuji tindakan kerajaan Malaysia membantu rakyat yang terjejas pendapatan mereka ketika pelaksanaan Perintah Kawalan Pergerakan (PKP) bagi menangani penularan virus COVID-19.

Kebanyakan mereka kagum dengan bantuan kewangan dan pelbagai inisiatif lain bagi membantu rakyat yang rata-ratanya terjejas teruk dalam aspek ekonomi, dan berharap menjadi contoh kepada pemerintah Indonesia untuk lebih prihatin terhadap rakyatnya yang kian terjejas akibat pandemik itu.

Dalam satu saluran YouTube yang disiarkan seorang YouTuber ‘Macan Idealis’ baru-baru ini bertajuk ‘Mengejutkan! Beginilah Kondisi Terkini di Malaysia’, telah ditonton lebih 400,000 setakat ini dan mendapat lebih 5,000 komen daripada penonton.

YouTuber Macan Idealis, yang mempunyai lebih 630,000 pelanggan di saluran YouTubenya itu menemu bual Prof Dr Irwandi Jaswir, pakar bioteknologi kelahiran Medan, Sumatera, yang kini merupakan Penyelaras Penyelidik di Pusat Penyelidikan Industri Halal, Universiti Islam Antarabangsa Malaysia, berkenaan situasi PKP di Malaysia.

Satu komen daripada ‘ahmad lahera’ dalam  laman komen YouTube itu menulis : “Selamat (tahniah) buat rakyat Malaysia, bahagialah kalian jadi rakyat Malaysia, doakan kami rakyat Indonesia semoga hidup bahagia seperti kalian,”.

Komen lain warganet dari Indonesia dan Malaysia di YouTube berkenaan menyatakan kekaguman dan rasa bersyukur dengan apa yang sedang dilaksanakan kerajaan Malaysia

“Alhamdulillah punya negara tetangga penguasanya amanah pada rakyatnya..,” komen ‘Juri Murtana’ dalam laman YouTube berkenaan.

Malaysia menguatkuasakan PKP bermula 18 Mac, sebelum dilanjutkan sehingga 28 April ini, bagi mengekang penularan virus COVID-19.

Perdana Menteri Malaysia Tan Sri Muhyiddin Yassin turut mengumumkan pelbagai bantuan kewangan dan inisiatif bagi membantu meringankan bebanan rakyat yang terkesan akibat PKP.

Sejak 16 Mac, Indonesia juga melaksanakan perintah Pembatasan Sosial Berskala Besar (PSBB) secara berperingkat-peringkat dalam menangani penularan COVID-19.

Pada 9 April lepas, Presiden Joko Widodo, pemerintah di negara berpenduduk lebih 280 juta orang itu turut mengumumkan pelbagai bantuan dan inisiatif kepada rakyatnya, termasuk pemberian bantuan kewangan berjumlah Rp600,000 sebulan selama tiga bulan dan bantuan kad sembako (kad keperluan barangan asas) bernilai Rp200,000 setiap bulan, selama sembilan bulan kepada 20 juta ketua keluarga yang layak.


179 Rumah Atas Air Musnah Dalam Kebakaran

KUDAT: Sebanyak 179 buah rumah dilaporkan musnah dalam kebakaran di Kampung Ayang Laut, di sini, semalam.

Kebakaran di perkampungan atas air itu dipercayai bermula dari sebuah rumah sebelum merebak dengan pantas ke kediaman lain berikutan jarak antara rumah di situ yang agak dekat.

Jurucakap Pusat Gerakan Operasi (PGO) JBPM Sabah berkata, pihaknya menerima panggilan kecemasan berhubung kejadian itu pada 4.26 petang.

Katanya, sepasukan 48 anggota termasuk pegawai dari Balai Bomba dan Penyelamat (BBP) Kudat, Kota Marudu dan dibantu Persatuan Bomba Sukarela (PBS) dikerah ke lokasi kejadian.

“Sebaik tiba di lokasi, pemadaman dijalankan dan operasi terkawal pada jam 6.43 petang. Kebakaran membabitkan 179 rumah atas air,” katanya ketika dihubungi, semalam.

Menurutnya, operasi memadam kebakaran ditamatkan sepenuhnya pada 8.17 malam dan tiada mangsa dilaporkan dalam kejadian itu.

“Punca kejadian dan jumlah kerugian masih dalam siasatan pasukan bomba,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KDN Akan Seragamkan Dokumen Warga Asing Di Sabah

KOTA KINABALU: Kementerian Dalam Negeri akan menyeragamkan dokumen pengenalan diri warga asing untuk memudahkan proses mengenal pasti pendatang haram di Sabah.

Menterinya, Datuk Seri Hamzah Zainudin, berkata beberapa dokumen yang diberikan kepada warga asing menyukarkan penguat kuasa menjejak mereka yang tidak mempunyai dokumen.

“Kita rasa terlalu banyak dokumen daripada HIF22, Kad Burung-Burung dan kemudian Sijil Banci. Jadi, kita mahu perbetulkan supaya hanya tinggal satu dokumen sahaja digunakan dan selebihnya itu dibatalkan.

“Ini strategi kita bagi memastikan mereka yang diberikan kad IMM13 untuk kita membuat regularisasi supaya kita tahu mereka pendatang asing.

“Jadi kita boleh menghubungi kedutaan negara yang terlibat untuk maklumkan agar mereka diberikan dokumen sah.

“Jika mereka mempunyai dokumen, mereka boleh berada di negara kita dengan bertaraf sebagai warganegara asing,” katanya.

Beliau berkata sedemikian selepas lawatan ke Pusat Tahanan Sementara Kota Kinabalu.

Turut hadir Timbalan Menteri Dalam Negeri II, Jonathan Yassin, Ketua Setiausaha Kementerian Dalam Negeri, Datuk Jamil Rakon dan Timbalan Ketua Setiausaha Keselamatan Kementerian Dalam Negeri, Yusran Shah Mohd Yusof.

Hamzah berkata, seramai 136,000 warga asing ada dokumen sah di Sabah.

“Ada yang pakai dokumen IMM13, Sijil Banci dan Kad Burung-Burung. Bagi mereka yang ada pasport, kita tentukan mereka duduk di sini sebagai warga asing.

“Kita akan selesaikan masalah ini terlebih dahulu dan kemudian kita akan ambil langkah seterusnya atau strategi kedua untuk memastikan kita dapat seimbangkan dengan mereka yang mempunyai dokumen sah,” katanya. – Berita Harian

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hak pemilikan SESB akan dikembalikan kepada kerajaan Sabah – Yeo

KOTA KINABALU, 18 Jan – Kerajaan Persekutuan komited untuk memulangkan semula hak pemilikan syarikat pembekal elekrik, Sabah Electricity Sdn. Bhd (SESB) ,kepada kerajaan negeri Sabah dalam tempoh dua tahun ini, kata Menteri Tenaga, Sains, Teknologi, Alam Sekitar dan Perubahan Iklim, Yeo Bee Yin.

Beliau berkata kerajaan Persekutuan secara prinsip bersetuju proses perbincangan mengenai pemulangan hak pemilikan itu dimulakan segera sebagai langkah mengoptimumkan kedudukan kewangan dan teknikal syarikat utiliti itu.

Keputusan kerajaan Persekutuan itu disampaikan oleh Yeo kepada Datuk Seri Mohd Shafie Apdal semasa mengadakan kunjungan hormat kepada Ketua Menteri itu di Kompleks Pentadbiran Kerajaan Negeri Sabah, di sini hari ini.

Yeo berkata kementeriannya akan mewujudkan dua jawatankuasa khas membabitkan aspek kewangan dasn teknikal bagi membincangkan hak pemilikan semula termasuk penglibatan Kementerian Kewangan peringkat pusat dan negeri.

“Sepanjang tempoh itu, kerajaan Persekutuan juga memutuskan tiada sebarang perubahan tarif harga bekalan elektrik di negeri ini bagi tahun 2019,” katanya pada sidang media selepas kunjungan tersebut sempena lawatan kerjanya ke Sabah..

Yeo berkata kementeriannya juga bergantung kepada perbincangan dan persetujuan antara kerajaan Persekutuan dan kerajaan negeri sama ada hak pemilikan SESB itu akan turut melibatkan sektor swasta atau sektor awam sahaja.

Menurutnya, pelan pemulangan hak milik itu tidak bermakna dalam tempoh tersebut kerajaan Persekutuan tidak lagi membuat penambahbaikan bekalan elektrik di Sabah, sebaliknya memberi ruang kepada SESB mempertingkatkan kedudukan kewangan dan teknikal bagi menawarkan perkhidmatan yang lebih baik kepada rakyat negeri itu.

Dalam pada itu, Yeo berkata, kementeriannya turut menyarankan kerajaan negeri menubuhkan Suruhanjaya Tenaga Sabah, yang antara lain akan berperanan merancang dan menguruskan hal-hal berkaitan bekalan elektrik di negeri ini setelah pemilikan hak SESB dipulangkan kepada Sabah.

“Penubuhan suruhanjaya itu kelak, kerajaan Sabah diberi kepercayaan sepenuhnya dalam mengendalikan isu-isu berkaitan bekalan dan keperluan tenaga di negeri berkenaan, katanya.


Pandu Melulu, Lelaki Dipenjara 6 Bulan & Denda RM5,000

TAWAU: Seorang lelaki dipenjara enam bulan dan denda RM5,000 selepas mengaku bersalah memandu secara melulu di Mahkamah Majistret, di sini, hari ini.

Tertuduh Tamring Ismail, 43, didakwa melakukan kesalahan itu di Jalan Merotai-Bombalai, dalam daerah Tawau, pada 18 Jun 2020, pukul 7.50 malam.

Berdasarkan pertuduhan yang dibacakan, Tamring didakwa menunggang secara melulu dan merbahaya dengan memotong konvoi tiga buah kemderaan sepasukan anggota Pasukan Gerakan Am (PGA) sepanjang lapan kilometer dari Sekolah Menengah Kebangsaan Abaka ke Taman Semarak.

Tertuduh juga diberi amaran sebanyak empat kali oleh anggota PGA, namun tidak diendahkannya dan terus memandu menyelinap antara konvoi kenderaan pasukan keselamatan itu.

Sehubungan itu, tertuduh didakwa mengikut Seksyen 42(1) Akta Pengangkutan Jalan 1987 (Akta 333) yang memperuntukkan hukuman penjara tidak lebih lima tahun dan denda antara RM5,000 hingga RM15,000.

Timbalan Pendaftar Mahkamah Tinggi Tawau Amir Shah Amir Hassan kemudian menjatuhkan hukuman penjara enam bulan bermula hari ini.

Selain itu, tertuduh juga dikenakan denda sebanyak RM5,000 atau empat bulan penjara jika gagal membayar denda.

Pendakwaan dilakukan Pegawai Pendakwa Asisten Superintenden Joan Lee, manakala tertuduh tidak diwakili peguam.

Borneo Today sebelum ini melaporkan ketika kejadian, sekumpulan 11 anggota Pasukan Gerakan Am (PGA) menaiki tiga kenderaan dalam perjalanan dari Ibu Pejabat PGA Briged Sabah menuju ke Batalion 14 PGA Tawau.

Sebaik tiba di hadapan Sekolah Menengah Kebangsaan Abaka, sebuah motosikal yang dinaiki seorang lelaki (tertuduh) ditunggang secara melulu dan menyelit pada konvoi kenderaan PGA.

Tertuduh juga dikatakan menunjukkan isyarat jari tengah kepada semua anggota PGA berkenaan menyebabkan mereka mengejar dan berjaya memintas motosikal suspek.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Time Mahu Mundur Kereta ‘Benda’ Tu Ada Di Situ,” Wanita Ini Dakwa Kamera Belakang Kereta Terakam ‘Makhluk’ Berbungkus

Kebanyakkan kita percaya syaitan dan mahkluk halus diikat sepanjang bulan Ramadan. Sebagai manusia biasa pasti akan ada rasa ketakutan dalam diri kita tetapi perasaan itu harus ditentang. Niat hanya ingin membuktikan bahawa makhluk halus wujud walaupun di bulan Ramadan.

Penjelasan daripada Mufti Wilayah, hanya sebahagian syaitan sahaja yang dibelenggu iaitu yang besar atau ganas (مَرَدَةُ الْجِنِّ) manakala selebihnya masih ada. Ia juga membawa maksud syaitan tidak bebas menggoda orang-orang yang beriman berbanding bulan-bulan yang lain.

Semalam tular individu menggunakan nama Facebook, Tika Yusof berkongsi gambar yang meremangkan bulu roma sesiapa sahaja yang melihatnya. Gambar daripada kamera belakang kereta milik memaparkan entiti misteri berkain putih berdiri di belakang keretanya semasa dia ingin undur kereta ke belakang.

Kejadian ini berlaku pada sekitar pukul 11.20 malam sewaktu beliau ingin pulang selepas berniaga di bazaar raya di bandar Tawau, Sabah.

Saya ada booth jualan sempena bulan Ramadan. Jadi, saya biasa tutup jam 11 malam. Tempat letak kereta semua penuh jadi yang ini je lah tempat kita dapat. Siang tu mak sayalah yang lekat dekat situ. Bila dah habis kemas nak ambik keta bawa dekat sikit dengan booth untuk angkat barang jualan masuk keta.

Masa tu lah nampak ‘benda tu’. Belakang tak ada nampak apa pun masa masuk kereta. Masa tu memang takut kena-kena lagi kawasan gelap dan masa tu saya dengan anak saya saja berdua. Tengah nak undur kereta tetiba nampak mahkluk itu.

Beliau juga tidak pasti mahkluk halus apa, tetapi semasa dia masuk kereta, tiada sesiapapun di kawasan tersebut. Menurutnya lagi, sewaktu perjalanan beliau masuk ke dalam kereta, Tika sudah membaca ayat-ayat suci untuk tenangkan perasaan takut tersebut.

Namun demikian, sewaktu beliau ingin mengundur kereta dengan tidak sengaja ternampak mahkluk tersebut di belakang melalui kamera sisi belakang kereta.  Perkongsian ini bukan rekaan semata, ini apa yang Tika nampak walaupun di bulan Ramadan.


Habuan Rahsia Menanti Pemain Sabah Selepas Menjuarai Liga Perdana 2019

KOTA KINABALU, 10 Julai – Habuan ‘rahsia’ bakal menanti pemain Sabah setelah berjaya menamatkan kemarau 23 tahun tanpa trofi selepas mengesahkan kejuaraan Liga Premier musim ini apabila menundukkan UiTM FC 2-1 di Stadium UiTM Shah Alam, semalam.

Pemangku Presiden Persatuan Bola Sepak Sabah (SAFA), Datuk Peter Anthony berkata, berita gembira itu bakal diumumkan Ketua Menteri Sabah, Datuk Seri Mohd Shafie Apdal, semasa penyerahan trofi Liga Premier 2019 di Stadium Likas, Sabtu ini.

“Perkara ini (pemberian ganjaran kepada pemain) telah kami bincangkan dalam mesyuarat kabinet nnegeri hari ini. Namun kita serahkan kepada Ketua Menteri untuk mengumumkan ganjaran itu…saya percaya ada kejutan untuk semua pemain dan pihak pengurusan pasukan Sabah,” katanya.

Beliau berkata demikian kepada pemberita selepas menyambut ketibaan pemain Sabah di Lapangan Terbang Antarabangsa Kota Kinabalu, di sini  hari ini.

Semalam, Sabah mengesahkan kejuaraan Liga Premier musim ini selepas menundukkan UiTM FC 2-1 di Stadium UiTM Shah Alam dan kemenangan itu menyaksikan Sabah mengumpul 40 mata selepas 18 perlawanan, tujuh mata mengatasi Johor Darul Ta’zim II (JDT II) di kedudukan kedua.

Skuad kendalian Jelius Ating yang sudah mengesahkan tempat ke Liga Super pada Jumaat lalu itu dinobatkan juara susulan JDT II yang berbaki satu perlawanan lagi sudah tidak mampu untuk mengejar kelebihan perbezaan tujuh mata yang dimiliki Sabah.

Sementara itu, Peter meminta semua penyokong Sabah datang untuk menonton perlawanan Sabah menentang Kelantan Sabtu ini, sekali gus melihat penyerahan trofi Liga Premier 2019 kepada pasukan Sabah.

“Saya harap ramai orang akan hadir pada Sabtu ini kerana kejuaraan Sabah pada tahun ini sudah lama dinantikan kerana kali terakhir Sabah mengangkat trofi berkenaan pada 23 tahun lepas,” katanya.


Polis KK Tahan Tiga Individu Edar Ganja

KOTA KINABALU: Tiga individu ditahan selepas dikesan menjalankan aktiviti pengedaran dadah jenis ganja dalam dua serbuan berasingan, di sini, kelmarin.

Dalam operasi yang dijalankan bermula jam 7.30 malam itu, polis turut berjaya merampas kira-kira 2.5 kilogram dadah jenis ganja.

Ketua Polis Daerah Kota Kinabalu, Asisten Komisioner Mohd Zaidi Abdullah berkata, operasi dijalankan hasi risikan dan intipan Bahagian Siasatan Jenayah Narkotik.

Katanya, serbuan pertama dijalankan di Taman Suria Kobusak, di sini, dan berjaya menahan seorang wanita berusia 20 tahun.

“Hasil pemeriksaan lanjut, suspek ditahan bersama 1,711 gram dadah, telefon bimbit dan komputer riba untuk membantu siasatan lanjut.

“Pasukan operasi turut merampas beberapa peralatan yang dipercayai digunakan untuk pembungkusan dadah,” katanya dalam kenyataan media yang dikeluarkan, hari ini.

Mohd Zaidi berkata, serbuan kedua dijalankan pada jam 11.35 malam di KK Times Square dan menahan sepasang kekasih berusia 21 dan 22 tahun.

Katanya, hasil pemeriksaan, pasukan operasi menemui beberapa ketulan mampat dadah jenis ganja seberat 872.16 gram dan kedua-dua suspek juga didapati positif dadah.

“Siasatan awal mendapati, ketiga-tiga suspek tidak mempunyai pekerjaan tetap dan mula terbabit dalam sindiket pengedaran ganja sejak pandemik Covid-19 untuk mendapatkan duit dengan cara mudah.

“Semua bekalan ganja berkenaan diperolehi melalui perkhidmatan kurier dari semenanjung Malaysia sebelum diedarkan di sekitar bandaraya ini,” katanya.

Mohd Zaidi berkata, semua suspek juga didapati tidak mempunyai rekod kesalahan lampau dan jumlah keseluruhan rampasan dianggarkan sebanyak RM6,240 berdasarkan harga pasaran semasa.

Katanya, polis turut merampas wang tunai sebanyak RM1,353 hasil daripada serbuan kedua-dua kes.

“Kedua-dua kes disiasat mengikut Seksyen 39B Akta Dadah Berbahaya 1952 yang memperuntukkan hukuman gantung sampai mati.

“Kes turut disiasat mengikut Seksyen 6, Seksyen 15(1) (a) dan Seksyen 7 akta yang sama. Semua ketiga-tiga suspek juga direman bermula hari ini,” katanya. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tumpahan Kimia: Orang Ramai Dinasihat Jauhi Sungai Rugading Di Tuaran

TUARAN : Orang ramai dinasihat supaya tidak menghampiri kawasan Sungai Rugading di sini selepas tumpahan bahan kimia dikesan berlaku di sungai itu lewat petang semalam.

Penolong Pengarah Bahagian Operasi Negeri Jabatan Bomba dan Penyelamat Malaysia Sabah Misran Bisara berkata alat pengesan hazmat telah mendapati wujud bahan sisa berjadual dalam larutan air sungai itu.

Beliau berkata Balai Bomba dan Penyelamat Tuaran menerima panggilan kecemasan daripada MERS 999 pada 6.34 petang sebelum sepasukan anggota dikerah ke kawasan sungai itu.

“Walaupun bacaan bahan kimia dalam air sungai adalah pada paras PH 6.8 atau neutral tetapi jika berlaku lagi tumpahan bahan kimia itu, mungkin boleh jadi lain, oleh itu hari ini kita tidak isytiharkan ia adalah selamat,” katanya ketika dihubungi Bernama hari ini.

Misran berkata pasukan bomba bersama-sama agensi lain turut melakukan  pemantauan di sekitar Sungai Rugading dan Jabatan Kimia mengambil sampel air di dua lokasi untuk dianalisis.

“Pihak Jabatan Alam Sekitar Sabah memasang tiga peralatan khas untuk menyekat dan mengurangkan kadar pencemaran bahan kimia di tiga lokasi di Sungai Rugading,” katanya.

Beliau juga meminta orang ramai yang mempunyai maklumat atau melihat pembuangan sisa kimia ke dalam sungai itu agar membuat laporan kepada pihak berwajib. – BERNAMA


RON97 Naik Satu Sen, RON95 Dan Diesel Kekal

KUALA LUMPUR, 18 Okt: Harga runcit petrol RON97 naik satu sen kepada RM2.68 seliter manakala petrol RON95 dan diesel masing-masing kekal pada RM2.08 dan RM2.18 seliter, berkuat kuasa tengah malam ini hingga 25 Okt.

Kementerian Kewangan dalam kenyataan hari ini memaklumkan bahawa pengekalan harga runcit bagi RON95 dan diesel bermakna anggaran subsidi yang perlu ditanggung oleh kerajaan bagi tempoh 19 Okt-25 Okt adalah berjumlah RM123.81 juta.

Ia menjelaskan bahawa berdasarkan pengiraan mengikut formula Automatic Pricing Mechanism (APM), harga runcit produk petrol RON95 dan diesel bagi tempoh itu masing-masing sepatutnya RM2.38 seliter dan RM2.31 seliter.

Ini menunjukkan kenaikan berbanding minggu lepas bagi harga runcit petrol RON95 yang berada pada paras RM2.37 seliter, dan diesel pada RM2.27 seliter.

“Namun, harga runcit bagi kedua-dua produk itu dikekalkan pada paras RM2.08 seliter dan RM2.18 seliter selaras dengan keputusan kerajaan untuk menstabilkan harga runcit bagi produk petroleum dan menjaga kesejahteraan ekonomi rakyat,” menurut kenyataan itu.


Hisap vape berisiko penyakit jantung – Kajian AS

WASHINGTON: Individu yang menghisap rokok elektronik atau vape lebih cenderung mempunyai risiko penyakit jantung berbanding mereka yang tidak menghisapnya, menurut kajian yang diterbitkan di Amerika Syarikat (AS) hari ini.

Kadar serangan jantung dikalangan mereka yang menghisap rokok itu adalah 34 peratus lebih tinggi berbanding yang tidak menghisapnya.

Ia jelas berdasarkan faktor seperti umur, jantina, indeks jisim badan, tahap kolesterol, tekanan darah dan penggunaan tembakau.

Kajian turut menyatakan pengguna rokok elektronik mempunyai 25 peratus risiko penyakit arteri koronari atau salur darah dalam jantung dan 55 peratus berkemungkinan mengalami masalah kemurungan atau kebimbangan.

“Sehingga kini, maklumat mengenai penyakit jantung yang dikaitkan dengan rokok elektronik adalah terlalu sedikit,” kata pembantu profesor di University of Kansas, Mohinder Vindhyal.

“Data ini adalah amaran langsung dan perlu diambil lebih tindakan dan kesedaran mengenai bahaya rokok elektronik,” katanya. – AFP


PGA Tahan 6 PATI Bersama Syabu

BELURAN: Enam pendatang asing tanpa izin (PATI) ditahan dalam serbuan yang dijalankan terhadap sebuah rumah tidak bernombor di Ladang Terap, Mamahat, di sini, semalam.

Operasi yang diarahkan Pegawai Pemerintah Pasukan Gerakan Am (PGA) Bn 20 Beluran, Asisten Komisioner Mohamed Rafiq Mohamed Mustafa jam 3.30 petang itu, turut merampas dadah jenis syabu.

Komander Briged PGA Sabah, Senior Asisten Komisioner Mohd Abduh Ismail berkata, operasi berkenaan dijalankan hasil risikan dan maklumat yang mendapati rumah berkenaan didiami oleh kumpulan PATI.

Katanya, sebaik diserbu, polis berjaya menahan enam lelaki berusia 16 tahun hingga 60 tahun tanpa dokumen pengenalan diri yang sah.

“Pemeriksaan lanjut menemui satu beg silang berisi tiga balutan plastik ketulan hablur dipercayai dadah jenis syabu namun tidak seorangpun yang mengaku sebagai pemiliknya.

“Bagaimanapun, hasil ujian saringan air kencing mendapati hanya seorang daripada PATI yang ditahan positif dadah jenis Methamphetamine,” katanya dalam kenyataan media, hari ini.

Mohd Abduh berkata, semua PATI dan barang rampasan kemudiannya dibawa ke Ibu Pejabat Polis Daerah (IPD) Beluran untuk tindakan selanjutnya.

Katanya, siasatan lanjut dijalankan mengikut Seksyen 39(a) Akta Dadah Berbahaya (ADB) 1952 dan Seksyen 15(1)(a) akta sama serta Seksyen 6(1)(c) Akta Imigresen.

Sementara itu, dalam operasi berasingan, PGA BN 14 Tawau turut menahan seorang lelaki disyaki pengedar dadah.

Mohd Abduh berkata, suspek berusia 43 tahun yang dikesan dalam keadaan mencurigakan ditahan di Simpang 3, Kampung Apas, di sini, untuk pemeriksaan.

Katanya, hasil pemeriksaan, polis menemui sembilan paket plastik berisi dadah jenis syabu seberat 6.62 gram yang dianggarkan bernilai RM810 daripada suspek.

“Suspek terus ditahan sebelum diserahkan ke IPD Tawau untuk tindakan selanjutnya dan kes disiasat mengikut Seksyen 39(a) Akta Dadah Berbahaya (ADB) 1952 dan Seksyen 15(1)(a) akta sama,” katanya. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Cekup 8 Penagih Di Tuaran

TUARAN: Lapan penagih dadah dicekup polis menerusi serbuan Op Ice Breaker yang dijalankan di dua kawasan di daerah Tuaran.

Serbuan dijalankan selama seminggu bermula 10 Februari yang berakhir semalam itu dijalankan pasukan polis Bahagian Siasatan Jenayah Narkotik Daerah (BSJND) Tuaran dari Ibu Pejabat Polis Daerah (IPD) Tuaran.

Ketua Polis Daerah Tuaran, Deputi Superintendan Mohd Hamizi Halim berkata, operasi itu dilancarkan susulan maklumat dan risikan di lokasi yang dikenal pasti sebagai sarang penagihan dadah.

Katanya, antara lokasi panas yang diserbu adalah Taman Telipok Ria, Taman Sri Rugading dan Kampung Jembulang, Mengkabong.

“Seramai empat lelaki suspek warga tempatan dan empat warga asing yang berusia 29 tahun sehingga 58 tahun ditahan.

“Daripada jumlah itu, tiga suspek ditahan atas kesalahan memiliki dadah manakala lima suspek lagi didapati positif dadah jenis syabu selepas menjalani saringan awal ujian air kencing,” katanya.

Menurutnya, pihak polis turut merampas dadah jenis syabu seberat 1.20 gram bernilai RM180 mengikut nilai harga semasa.

“Semua suspek disiasat mengikut Seksyen 12(2) Akta Dadah Berbahaya (ADB) 1952 dan Seksyen 15(1)(a) akta sama,” katanya.


Covid-19: 203 Kes Positif, 2 Kluster & 1 Kematian Baharu Di Sabah Hari Ini

KOTA KINABALU: Menteri Kerajaan Tempatan dan Perumahan, Masidi Manjun, berkata dua kluster baharu Covid-19 yang dicatatkan di Sabah, hari ini, membabitkan jangkitan di tempat kerja.

Katanya, ia membabitkan Kluster Paris Tiga di Kinabatangan dan Kluster Brumas Camp di Kalabakan dengan jumlah keseluruhan kes positif dicatatkan sebanyak 49 kes.

“Kluster Paris Tiga melibatkan penularan jangkitan di tempat kerja iaitu sebuah Kilang Sawit Bell, di Kinabatangan dan kes indeks merupakan kerani wanita berusia 41 tahun yang bergejala sejak 7 Jun sebelum dimasukkan ke Hospital Lahad Datu pada 14 Jun seterusnya disahkan positif Covid-19 melalui ujian saringan RT-PCR pada 18 Jun.

“Susulan kes itu, saringan kontak rapat mengesan 28 lagi kes positif dalam kalangan penduduk perumahan kilang terbabit, menjadikan jumlah keseluruhan sebanyak 29 kes dan semua kes positif telah menjalani penilaian serta pemeriksaan di Hospital Kinabatangan seterusnya dikuarantin di Pusat Kuarantin dan Rawatan Covid-19 (PKRC) risiko rendah Kinabatangan,” katanya dalam taklimat harian perkembangan Covid-19 di Sabah.

Masidi berkata, Kluster Brumas Camp yang dicatatkan hari ini pula membabitkan 20 kes positif Covid-19 dengan kes indeks ialah seorang guru berusia 50 tahun yang juga ahli jawatankuasa (AJK) masjid di kawasan berkenaan.

Katanya, selain jangkitan di tempat kerja, kluster baharu di mukim Brumas itu turut membabitkan jangkitan dalam komuniti.

“Kes indeks adalah guru lelaki di SK (Sekolah Kebangsaan) Brumas yang juga AJK Masjid Al-Ubudiyah di perumahan Brumas Camp dalam ladang perkayuan Sabah Softwood.

“Kes indeks disahkan positif Covid-19 di Klinik Kesihatan Tawau pada 12 Jun dan sehingga 22 Jun lalu, saringan yang dijalankan terhadap 75 kontak kemudian mengesan 19 lagi kes positif dalam kalangan kontak rapat, rakan sekerja dan AJK masjid yang tinggal di perumahan berkenaan.

“Turut disahkan positif Covid-19 ialah isteri serta dua anak kepada kes indeks yang salah seorang daripadanya bekerja di Ladang Perkayuan Brumas Camp Softwood,” katanya.

Terdahulu, Masidi berkata, sebanyak 203 kes Covid-19 baharu dicatatkan di Sabah, hari ini, dengan satu lagi kes kematian direkodkan iaitu membabitkan pesakit di Kota Kinabalu.

“Sementara itu, jumlah pesakit Covid-19 discaj dari hospital, hari ini, ialah seramai 220 menjadikan jumlah kumulatif 66,115 orang.

“Setakat ini, seramai 1,399 pesakit sedang menerima rawatan iaitu 442 orang di hospital, 946 orang di PKRC awam manakala 11 orang di Pusat Tahanan Sementara (PTS) serta penjara.

“Bilangan pesakit dalam ICU (unit rawatan rapi) pula ialah seramai 72 orang dan 20 orang lagi memerlukan alat bantuan pernafasan atau ventilated,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


743 Korban Dalam Masa 24 Jam Di Itali, Kadar Jangkitan Menurun Selepas Perintah Berkurung

ROME: Jumlah kematian COVID-19 di Itali meningkat pada Selasa (semalam), namun kadar jangkitan tersebut sudah mula perlahan rentetan perintah kawalan yang dilaksanakan di seluruh negara.

Pegawai-pegawai perubatan di seluruh negara Mediterranean itu membentangkan setiap data terbaharu untuk melihat sama ada perintah penutupan (kawalan) selama dua minggu tersebut memberi hasil atau tidak pada krisis tersebut.

Sekatan besar-besaran itu secara teorinya (berdasarkan jadual asal) akan berakhir pada Rabu (setelah bermula sejak 9 Mac lalu), walaupun kerajaan mungkin mahu menyambung tempohnya dalam masa beberapa minggu atau bulan lagi.

Untuk rekod terkini, Itali mencatatkan 743 kes kematian terbaharu, sekaligus ‘memecahkan’ semula rekod kejayaan negara itu dimana angka kematian turun kepada 601 kes pada Isnin.

Dalam erti kata lain, setelah dua hari angka kematian menurun, kini ia kembali naik semula dengan kematian terkini (24 Mac) sebanyak 743.

Ia mencatat rekod dunia dengan jumlah kematian sebanyak 793 kes kematian (sehari) pada Sabtu.

Namun kadar bagi kes jangkitan (yang rasmi) hanya 8 peratus, sama seperti Isnin dan tahap terendah sejak Itali melaporkan kematian pertama pada 21 Februari lalu.

Ia telah (mula) meningkat sebanyak 50 peratus bermula sejak awal Mac.

“Langkah yang kami ambil pada dua minggu lalu mula memberi kesan,” kata Ketua Pegawai Perlindungan Awam, Angelo Borrelli pada akhbar La Repubblica sebelum jumlah kematian bagi Selasa dikeluarkan.

Beliau berkata lebih banyak data dalam tempoh beberapa hari akan datang menunjukkan “jika keluk pertumbuhan benar-benar meruncing,”

Kadar penularan wabak yang menurun itu menawarkan sinar di tengah-tengah krisis global yang meruncing di beberapa negara di Eropah dan Amerika Syarikat.

Para saintis percaya bahawa negara-negara seperti Sepanyol dan Perancis akan mengikuit jejak langkah Itali dalam masa beberapa minggu lagi.

Angka kes di Amerika Syarikat juga adalah lebih kurang sama dengan Itali sejak 20 hari lalu.

Kebanyakan negara Eropah dan sesetengah di Amerika telah mencontohi Itali dan menunjukkan hasil mereka melalui pembendungan diri dan penjarakan sosial dalam usaha menghentikan perebakan virus tersebut.

Data yang dikumpulkan Borrelli dari 22 wilayah di Itali itu adalah penting kepada pembuat dasar global dan pakar perubatan.

Mereka bagaimanapun tidak mahu untuk membuat sebarang kesimpulan berdasarkan penurunan kes bagi dua hari itu (22 & 23 Mac).

Jumlah kematian di Itali masih lagi tertinggi di dunia berbanding yang direkodkan di China.


Enam lelaki ditahan bantu siasatan kes samun anggota polis

KOTA KINABALU, 18 Nov – Polis menahan enam lelaki disyaki terlibat dalam kes samun sehingga mendatangkan kecederaan terhadap seorang anggota polis, Jumaat lepas.

Ketua Polis Bandaraya Kota Kinabalu, ACP Habibi Majinji berkata kesemua suspek berumur 20 hingga 37 tahun itu ditahan dalam empat serbuan di sekitar bandar ini, bermula 7.30 pagi hingga 2 petang, semalam.

Beliau berkata dalam siri tangkapan itu, polis turut merampas wang tunai RM180, kad pengenalan mangsa, lesen memandu pasukan, kad ATM, kad koperasi polis, buku nota kecil dan telefon bimbit.

“Kesemua suspek direman lima hari bermula hari ini hingga 23 Nov bagi membantu siasatan,” katanya dalam kenyataan di sini, hari ini.

Habibi berkata berdasarkan siasatan, anggota polis berumur 22 tahun itu disamun kira-kira 11.45 malam, Jumaat lepas di hadapan sebuah bank berhampiran Jalan Gaya dekat sini.

Beliau berkata mangsa yang baru melapor tugas di Ibu Pejabat Polis Daerah Kota Kinabalu pada 15 Nov lepas, mengalami kecederaan bengkak di kepala sebelah kiri akibat disamun sekumpulan lelaki berkenaan.

Kes disiasat mengikut Seksyen 394 Kanun Keseksaan kerana melakukan samun sehingga menyebabkan kecederaan.


‘Memang Kami Kasihan Melihat Keadaannya Begitu Tetapi…’ – Anak OKU Dikurung Dalam Reban Ayam

JAKARTA: Akibat dilahirkan kurang upaya, seorang budak lelaki berusia 12 tahun dikurung ibu bapanya dalam reban ayam di belakang rumah keluarganya di Pamekasan, Jawa Timur, dan pernah memakan dedak lembu akibat terlalu lapar.

Bekas reban berukuran satu meter panjang dan 0.5 meter lebar dibuat daripada buluh dan kayu itu menjadi tempat Efendi menghabiskan waktu sehariannya, tanpa pakaian.

Dalam kurungan itu, Efendi makan, minum, buang air serta tidur.

Ketika wakil Kompas mengunjunginya Jumaat lalu, Moh Efendi berusaha berdiri dengan berpegang ke bilah buluh, cuba memegang tangan dan baju sebelum ketawa riang.

Namun, saat ditinggalkan, dia meronta-ronta seperti meminta dikeluarkan dari kurungan.

Moh Efendi mengalami kecacatan sejak berusia tiga tahun apabila tidak dapat berjalan atau bercakap, sebaliknya bergerak hanya dengan merangkak.

Keluarganya mendakwa, Efendi pernah ditempatkan di surau ketika mereka keluar bekerja di sawah namun dia selalu merangkak keluar dan memakan apa saja ditemuinya, termasuk dedak lembu, kulit buah, daun dan bunga.

Kompas melaporkan, keadaan itu menyebabkan ibu bapanya dikenali sebagai Hamzah, 47, dan Latifah, 36, membuat keputusan mengurung anak ketiga mereka itu bagi mengurangkan rasa bimbang mengenai keselamatannya ketika keluar bekerja.

Kejadian yang menyebabkan Hamzah dan Latifah tekad mengurung Efendi ialah apabila budak itu hilang dari rumah sebelum berjaya ditemui di kawasan pinggir sungai pada tengah malam.

“Memanglah kami kasihan melihat keadaannya begitu namun inilah nasib keluarga kami.

Saya dan isteri perlu bekerja mencari rezeki untuk terus hidup,” katanya.

Menurutnya, dia dan isteri tidak bersedia untuk mengurung anak sendiri namun selepas beberapa lama, mendapati ia lebih baik dan mereka tidak lagi bimbang apabila keluar bekerja.

Hamzah mendakwa, dia dan isteri pernah berusaha merawat anak mereka melalui cara tradisional, termasuk ditanam separuh badan perkuburan menerusi kaedah ritual.

“Terapi di hospital pernah dilakukan tetapi hanya sekali kerana kami tidak mampu berulang alik,” katanya.

Ketua Kampung Desa Angsana, Moh Masduki berkata, pihaknya pernah membantu dalam rawatan Efendi namun, selepas dua kali, ibu bapa budak itu menghentikannya atas alasan tiada wang untuk menghantarnya ke hospital.

Mereka juga memberi alasan sibuk bekerja sehingga tiada masa mendampingi Efendi di hospital.

Menurutnya, pihaknya akan menyediakan kenderaan menghantar Efendi ke hospital serta mengatur agar rawatan adalah percuma.

Beliau juga meminta agar Hamzah dan isteri menyediakan ruang yang lebih selesa untuk Efendi.


(VIDEO) Aksi Memukau Penjaga Gol ‘Terbang’

Tindakan penjaga gol kelab Enppi SC, Mahmoud Gad, 22, menyelamatkan pintu gol daripada dibolosi dengan cara akrobatik tular di media sosial.

Dia melakukan tindakan memukau itu ketika kelabnya bertemu Pyramids dalam saingan Liga Mesir di Kaherah, kelmarin.

Sewaktu pemain lawan melambungkan bola ke kawasannya, Gad meninggalkan gawang sebelum melakukan tandukan terbang untuk menyelamatkan keadaan.

Bagaimanapun bola itu tidak sampai kepada rakan sepasukan sebaliknya singgah di kaki pemain lawan yang pantas melakukan voli ke arah pintu gol.

Gad kemudian bangun sebelum memecut laju kembali ke kawasan pintu golnya dengan melakukan gaya Superman menumbuk bola keluar melepasi palang gol.

Dia berjaya melakukannya dengan dia sendiri menerjah ke dalam pintu gol.

Bagaimanapun, tindakan wiranya itu tidak membantu apabila pasukannya tewas 4-0.

Apapun, aksi Gad mendapat perhatian peminat serta pengulas sukan di serata dunia.

Pemain legenda England Gary Lineker: “Penjaga gawang luar biasa.”

Seorang pengguna Twitter menulis: “Kawalan gol hebat dari Mesir.”

Seorang lagi menulis: “Penjaga gol. Pertahanan. Sweeper. Penjaga gawang membuktikan barisan pertahanan di Mesir.” – Agensi


PKPB Diwartakan, Semua Negeri Perlu Patuh – Ismail Sabri

KUALA LUMPUR: Perintah Kawalan Pergerakan Bersyarat (PKPB) yang mula dilaksanakan hari ini sudah diwartakan, sekali gus semua peraturan di bawah Perintah Kawalan Pergerakan (PKP) sebelum ini terbatal secara automatik.

Justeru, Menteri Kanan (Keselamatan), Datuk Seri Ismail Sabri Yaakob, berkata semua pihak di seluruh negara sama ada di negeri dan daerah tertakluk kepada prosedur operasi standard (SOP) yang ditetapkan seperti diwarta mengikut Akta Pencegahan dan Pengawalan Penyakit Berjangkit 1988 (Akta 342) masih lagi berkuatkuasa.

Katanya, apabila PKPB atau PKP 5 ini sudah diwartakan maka PKP 4 yang diwartakan sebelum ini terbatal kerana pewartaan itu turut menyatakan tarikh permulaan dan penamatannya.

“Oleh itu PKP 4 yang diwartakan terbatal kerana kita sudah warta PKP 5, dan tidak timbul isu ada pihak tidak mahu mematuhinya kerana itu adalah salah di sisi undang-undang,” katanya pada sidang media selepas mesyuarat khas menteri mengenai PKP di Putrajaya, hari ini.

Ismail Sabri menegaskan, ramai yang terkeliru seolah-olah Akta 342 tidak lagi berkuatkuasa apabila PKPB dilaksanakan, sedangkan ia sama sahaja dengan PKP yang lain.

“Hukuman tetap sama iaitu kepada mereka yang ingkar dikompaun RM1,000 atau penjara tidak lebih enam bulan atau kedua-duanya sekali. Jadi statusnya sama sahaja walaupun nama bertukar kerana ia tetap PKP walaupun ada tambahan B,” katanya.

Sehubungan itu, beliau berkata, bagi pemilik premis yang gagal mematuhi SOP boleh dikenakan tindakan sama dan boleh ditutup operasi.

“Saya ingin ingatkan semua peraturan ini diwartakan dan jika diwartakan, maka peraturan diwartakan sebelum ini terbatal.

“Sebagai contoh PKP fasa empat kita wartakan misalnya satu kereta hanya boleh dinaiki dua orang, tetapi PKPB dilaksanakan kita wartakan membolehkan empat orang dalam satu kereta. Maknanya, peraturan PKP sebelum ini terbatal dan kita menggunakan peraturan baru,” katanya.

Beliau berkata, jika ada pihak yang masih hendak menggunakan peraturan PKP fasa empat ia adalah salah di sisi undang-undang kerana sudah diganti peraturan baru.

Katanya, fokus penguasaan Polis Diraja Malaysia (PDRM) dan Angkatan Tentera Malaysia (ATM) serta pihak berkuasa lain menerusi PKPB lebih kepada menguatkuasakan pematuhan SOP.

“Jadi saya harap semua sedar perkara ini dan semua rakyat perlu patuh,” katanya. – Berita Harian


(VIDEO) ‘Jangan Balik Kalau Tiada Ada Hasil!’ – Isteri marah Suami OKU Kerana Gagal Mengemis

Malang nasib seorang lelaki orang kurang upaya (OKU), bukan sahaja dipaksa menjadi pengemis, malah dimarahi isterinya apabila dia tidak berjaya memperoleh sebarang hasil. Menurut sumber yang memuat naik video dan gambar kejadian pada 23 Disember lalu di Facebooknya, insiden itu berlaku di Palembang, Indonesia. “Isteri menganiaya suaminya kerana suaminya jadi pengemis tapi tak ada hasil,” kapsyen post tersebut. Berdasarkan video dan gambar, wanita itu memarahi suaminya tanpa mempedulikan adegan memalukan itu diperhatikan oleh orang awam dan ada yang turut merakam perbuatannya.

Si suami dengan keadaan dirinya yang kekurangan tidak melawan dan hanya mengelak dari dipukul isterinya. Sesekali dia diseret dan hampir saja dibaling dengan batu. Tindakan si isteri itu mengundang pelbagai reaksi netizen yang mengecam dan melabelkannya sebagai isteri derhaka.


Ops Ramadan: 9 Peniaga Diberi Notis Dan Dikompaun Jabatan Kesihatan

TAWAU – Hasil pemeriksaan keatas 36 premis makanan, Pejabat Kesihatan Persekitaran Kawasan (PKPK) Tawau mengeluarkan sembilan notis 32B atas pelbagai kesalahan selepas menjalankan operasi Ops Ramadan di Tapak Bazar Fujimart Jalan Chong Thien Vun Tawau, kelmarin.

Pegawai Kesihatan Persekitarannya, Rahman Sampe berkata, daripada jumlah itu, enam notis dikeluarkan atas perkara 3(1) kerana peniaga didapati tidak mendaftarkan premis makanan, dua kesalahan dikesan atas perkara 8(1)(b) kerana tidak mempamerkan perakuan pendaftaran premis makanan dan satu kesalahan atas perkara 32(1)(b) kerana tidak mematuhi kehendak berhubung pakaian pengendalian makanan.

Beliau berkata demikian kepada pemberita RTM selepas menjalankan Op Ramadhan 1/2019 di Tapak Bazar Fujimart, Jalan Chong Thien Vun Tawau.

Katanya, kesemua peniaga berkenaan di kompaun sebanyak 200-ringgit hingga 1-ribu ringgit mengikut kesalahan yang dilakukan.

Jelas Rahman, operasi sama akan dijalankan secara berterusan melibatkan bazar-bazar ramadan di seluruh daerah Tawau sepanjang bulan ini bagi memastikan peniaga sentiasa mematuhi peraturan yang telah ditetapkan terutamanya dalam aspek kebersihan pengendalian makanan.

Tinjauan RTM di sekitar bazar berkenaan mendapati rata-rata peniaga telah mematuhi garis panduan yang telah ditetapkan PKPK, selain memastikan keselamatan dan kebersihan di tapak Bazar Ramadan terjamin.

Sementara itu, para pengunjung yang ditemui juga berpuas hati dengan tahap kebersihan di bazaar terbabit.

Operasi yang diketuai oleh Rahman bersama 27 penguatkuasa kesihatan itu berlangsung selama hampir tiga jam bermula pukul 3 petang.Sumber – BESTAWAUfm


‘Pulanglah abang’

KOTA KINABALU: “Selepas abang saya berhijrah ke Semenanjung pada 2010 lalu, sehingga hari ini tiada khabar berita,” kata Siti Normalah Kama, 30, adik kepada Jiprin Kama, 37.

Normalah berkata, sejak abangnya keluar rumah di Kampung Sinasak Batu, Pitas, berhijrah ke Semenanjung untuk mencari pekerjaan, tiada sebarang khabar berita.

“Bapa saya tidak membenarkannya mencari pekerjaan di Semenanjung, namun dia tetap pergi. Sejak daripada itu, tiada sebarang khabar berita mengenainya (abang).

“Saya cuba menghubungi tempat kerjanya berdasarkan penyata Kumpulan Wang Simpanan Pekerja (KWSP) yang dihantar ke rumah di kampung. Namun majikannya memberitahu abang saya sudah berhenti kerja dua tahun yang lalu.

“Apa yang kami risau, tahun lalu rakan kakak saya ada memberitahu melihat abang saya berjalan-jalan dalam keadaan tidak terurus di Kuala Lumpur.

“Berdasarkan maklumat itu, dua lagi abang saya kemudian cuba menjejaknya namun gagal,” katanya ketika ditemui di Pejabat NSTP cawangan Sabah, hari ini.

Normalah berharap abangnya dapat ditemui segera disebabkan bapa mereka yang sudah berusia 80 tahun kini sakit kerana terlalu merinduinya.

“Orang ramai yang mengenali atau melihat Jiprin diminta menghubungi saya di talian 012-8689022 atau Noor Aisha Kama, 30, di talian 016-8157515,” katanya. – BH Online


PRK Sandakan bakal buktikan pendirian tegas rakyat Sabah – Shafie

SANDAKAN: Pilihan Raya Kecil (PRK) Parlimen Sandakan pada Sabtu ini akan membuktikan kebijaksanaan dan pendirian tegas rakyat Sabah bagi mempertahankan kerajaan.

Ketua Menteri Sabah yang juga Presiden Parti Warisan Sabah (WARISAN), Datuk Seri Mohd Shafie Apdal, berkata beliau yakin PRK itu mampu menterjemahkan satu sejarah dan membuktikan bahawa pilihan raya di Sabah adalah berbeza berbanding PRK di negeri lain.

Katanya, sambutan rakyat terhadap calon DAP, Vivian Wong Shir Yee yang mudah didampingi pengundi, selain kerja keras jentera pilihan raya melakukan lawatan rumah ke rumah untuk mendekati pengundi mampu memastikan kemenangan calon dalam PRK itu.

“Saya yakin kita rakyat Sabah dan pengundi Sandakan khususnya punya pendirian yang tegas, bukan mudah diperalatkan.

“Pengundi Sandakan bukan mudah dibeli dengan duit, bukan boleh disogok hanya dengan kata-kata, mereka pengundi bijaksana,” katanya kepada pemberita selepas melakukan Program Walkabout bersama Shir Yee di Pasar Umum di sini, hari ini.

ini dan ia adalah saki baki daripada pemerintahan terdahulu yang perlu diperbaiki termasuk aspek ekonomi penduduk.

Ketika pemerintahan kerajaan Barisan Nasional (BN), katanya, keadaan ekonomi Sandakan yang juga dikenali sebagai ‘Little Hong Kong’ memorandum kesan krisis ekonomi selain penyelewengan BN.

“Kita mahu perbetulkan supaya keadaan ekonomi kita berkembang semula dan antara pendekatannya adalah bangunkan kilang perabot dan ‘barter trade’ (perniagaan tukar barang) yang dihapuskan kerajaan dulu, kita akan hidupkan sedikit masa lagi.

“Barter trade masih berlangsung, cuma ada masalah sikit saja iaitu kapal dari negara Filipina yang perlu pendekatan dan spesifikasi betul mengikut perdagangan antarabangsa,” katanya.

Mengenai pertemuan dengan peniaga di pasar umum itu, Mohd Shafie berkata, antara aduan mereka adalah daripada segi prasarana di pasar itu dan harga barang.

“Insya-Allah prasarana di sini akan ditambah baik. Tapi jauh lebih penting daripada itu adalah harga barang yang perlu ditangani dengan baik,” katanya. – Berita Harian


COVID-19: 1,139 Kes Positif Baharu, 4 Kematian

PUTRAJAYA: Kementerian Kesihatan (KKM) melaporkan sebanyak 1,139 kes positif baharu COVID-19 hari ini, menjadikan keseluruhan kes jangkitan akibat wabak itu sejumlah 354,468 kes di negara ini setakat tengah hari tadi.

Ketua Pengarah Kesihatan, Tan Sri Dr Noor Hisham Abdullah, berkata Sarawak mencatatkan bilangan kes harian tertinggi iaitu sebanyak 332 kes, diikuti Selangor dengan 294 kes dan Johor (102).

Beliau berkata, tiada kes jangkitan COVID-19 dilaporkan di Putrajaya dan Perlis hari ini.

Ketika ini Selangor masih lagi mencatatkan jumlah kes jangkitan paling banyak sejak awal penularan COVID-19 di negara ini iaitu sebanyak 118,328 kes, disusuli Sabah (55,294); Johor (41,956) dan Kuala Lumpur (38,408).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Majikan Di Sabah Setuju Kerajaan Negeri Tolak PKPB

KOTA KINABALU: Majikan di Sabah selari dengan keputusan kerajaan negeri meneruskan Perintah Kawalan Pergerakan (PKP) dan bukannya melonggarkan sekatan ke atas perniagaan di bawah PKPB.

Persatuan Majikan Sabah (SEA) berkata kerajaan negeri mempunyai pemahaman yang lebih baik mengenai iklim ekonominya berbanding kerajaan persekutuan yang mengeluarkan arahan PKPB pada Jumaat lalu.

Sabah, termasuk Kedah, Pulau Pinang, Selangor, Pahang, Kelantan, Negeri Sembilan dan Sarawak bagaimanapun menyatakan keraguan mengenai PKPB, mendorong Menteri Perdagangan Antarabangsa dan Industri, Mohamed Azmin Ali mengeluarkan amaran bahawa negeri terbabit bertindak tidak bersandarkan punca kuasa yang sah bagi membuka semula ekonomi.

Azmin juga berkata mereka mungkin terdedah kepada tindakan undang-undang daripada pelbagai pihak, khususnya dari pihak industri.

Presiden SEA, Yap Cheen Boon berkata tidak ada pemilik perniagaan yang berniat untuk menyaman kerajaan negeri, sambil menambah penggunaan undang-undang tempatan untuk menutup perniagaan di Sabah tidak semestinya bermakna penolakan untuk mengikuti arahan persekutuan.

Beliau memberitahu FMT, lebih baik perniagaan di Sabah menunggu sehingga fasa ke-4 PKP berakhir pada 12 Mei sebelum menggunakan PKPB yang baru diperkenalkan.

“Sudah ada banyak kekeliruan mengenai pengumuman dan prosedur, dan untuk tiba-tiba menguatkuasakan pembukaan seluruh pasaran dengan pemberitahuan singkat itu perlu berhati-hati,” tambahnya.

Beliau juga bercakap mengenai apa yang disebutnya pusingan-U berhubung isu seperti moratorium bank, perbelanjaan kemasukan ke hospital untuk pekerja, pemeriksaan kesihatan bagi Covid-19 untuk pekerja dan permohonan kelulusan untuk beroperasi.

Beliau berkata lebih baik setiap negeri merumuskan rancangan untuk membuka ekonomi mereka sesuai dengan situasi mereka.

Katanya, perkara itu harus disampaikan dengan jelas kepada perniagaan supaya ia dapat dijalankan tanpa huru-hara seperti yang dilihat di Kuala Lumpur. – FMT


Bapa Khabib Dikhuatiri Positif COVID-19

LONDON: Bapa juara lightweight UFC Khabib Nurmagomedov, Abdulmanap dilaporkan dimasukkan ke wad susulan selesema dan pneumonia (radang).

Wartawan Russia, Ramazan Rabadanov melaporkan berita berkenaan dengan jurulatih dari Republik Dagestan itu dilaporkan berada di sebuah hospital di Makhachkala.

Memuatnaik gambar di Instagram dengan imej dirinya bersama Abdulmanap, Rabadanov berkata: “Dia hampir selesai membina taman, membuang sampah, menanam pokok, meletak kerusi di sepanjang jalan dan semalam, tidak kelihatan di taman.

“Harap-harap pneumonia tidak berlaku ke atas kawan saya dan dia dapat kembali ke taman semula.”

Berdasarkan apa dikatakan Rabadanov, Abdulmanap belum lagi disahkan dengan jangkitan wabak COVID-19; meskipun simptom dihadapinya hampir sama dengan pandemik berkenaan.

Dalam satu temubual, Rabadanov berkata: “Abdulmanap ketika ini berada di Makhachkala, di sebuah hospital kedua di bandar berkenaan.

“Belum disahkan COVID-19, mereka hanya berkata selesema. Tiada yang dibenarkan untuk melawatnya.”

Lebih membimbangkan, Rabadanov turut mendedahkan ramai petinju yang rapat dengan Abdulmanaf dikatakan turut jatuh sakit.

“Juara dunia, Shamil Zavurov juga sedang sakit. Mereka juga berkata, ada lagi atlet yang mengalami gejala,” katanya.

Khabib ataupun pihak pengurusannya tidak dapat memberi komen berkaitan laporan berkenaan. Khabib kembali ke kampungnya di Dagestan susulan wabak COVID-19 – isu yang mendorong kepada pembatalan aksinya bersama Tony Ferguson.

Abdulmanap, 58, adalah pencetus kejayaan Khabib dalam arena seni mempertahankan diri apabila mula melatihnya sejak kecil lagi. – AGENSI


Operasi Perniagaan Di Sabah Berubah Lagi

KOTA KINABALU: Operasi perniagaan di Sabah termasuk restoran dan pasar raya sekali lagi berubah, dengan kali ini bermula jam 7 pagi hingga 7 petang berkuat kuasa serta-merta.

Perubahan itu yang ketiga diumumkan selepas Menteri Kerajaan Tempatan dan Perumahan Masidi Manjun pada mulanya semalam mengumum operasi perniagaan diselaraskan bermula jam 9 pagi hingga 5 petang.

Bagaimanapun tidak lama selepas itu, prosedur operasi standard (SOP) berkenaan dipinda dengan operasi perniagaan dibenarkan beroperasi bermula jam 9 pagi hingga 6 petang manakala operasi perniagaan di pasar awam serta pasar harian kekal iaitu bermula jam 6 pagi hingga 3 petang.

Dalam kenyataan terbarunya, hari ini, Masidi yang juga jurucakap negeri berkaitan Covid-19 berkata, pindaan terhadap waktu operasi sektor perniagaan dan perkhidmatan itu dibuat selepas mengambil perhatian terhadap maklum balas daripada pelbagai pihak.

“Selain perniagaan lain, waktu operasi pasar awam dan pasar harian dikekalkan bermula jam 6 pagi hingga 3 petang manakala waktu operasi premis perniagaan yang dibenarkan di dalam kompleks membeli-belah adalah mengikut kompleks berkenaan iaitu bermula jam 9 pagi hingga 7 malam.

“Bagi stesen minyak, waktu operasi yang dibenarkan ialah bermula jam 6 pagi hingga 8 malam manakala institusi kewangan perbankan dibenarkan beroperasi bermula 8.30 pagi hingga 5.30 petang.

“Sementara itu, waktu operasi pejabat firma profesional seperti akauntan, peguam, auditor, jurutera, arkitek, juruukur berlesen, juruukur bahan, jurunilai, perancang bandar, saintifik (termasuk R&D) dan teknikal (termasuk penyenggaraan) serta semua khidmat profesional dibenarkan beroperasi bermula jam 9 pagi hingga 5 petang,” katanya.

Terdahulu, Masidi berkata, jumlah kes positif Covid-19 di Sabah mencatatkan peningkatan sebanyak 31 kes iaitu daripada 305 kes, semalam, kepada 336 kes, hari ini.

Katanya, daripada jumlah kes baharu hari ini, 140 kes adalah hasil daripada saringan kontak rapat, 117 kes daripada saringan kluster, 31 kes adalah daripada saringan bergejala, 32 kes daripada saringan bersasar dan 16 kes daripada lain-lain kategori.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPB Diganti Dengan Perintah Kawalan Pergerakan Pemulihan (PKPP) Mulai 10 Jun Sehingga 31 Ogos – PM

Perdana Menteri Malaysia, Tan Sri Muhyiddin Yassin mengumumkan bahawa Perintah Kawalan Pergerakan Bersyarat (PKPB) yang bakal berakhir pada 9 Jun 2020 akan digantikan dengan Perintah Kawalan Pergerakan Pemulihan (PKPP) yang akan berkuatkuasa pada 10 Jun 2020 hingga 31 Ogos 2020.

Menurutnya, lebih banyak kelonggaran yang akan diberikan dalam tempoh PKPP ini untuk orang ramai menjalani kehidupan seharian di samping menjalani SOP secara berterusan.

PKPB diganti dengan Perintah Kawalan Pergerakan Pemulihan (#PKPP) mulai 10 Jun sehingga 31 Ogos – PM @MuhyiddinYassin pic.twitter.com/2pLFa0baOE


Kena sebat kerana berjudi

ACEH TIMUR: Sekumpulan lelaki yang ditangkap kerana berjudi dihukum sebat di khalayak ramai di sini, hari ini.

Aceh adalah satu-satunya wilayah di Indonesia yang mengamalkan undang-undang Syariah dan melaksanakan hukuman sebat untuk jenayah seperti mencuri, judi dan zina.

Enam lelaki terbabit ditahan awal tahun ini di sebuah kafe internet ketika sedang berjudi dalam talian. Mengikut undang-undang Syariah, setiap pesalah akan menerima tujuh hingga 11 sebatan.

“Mereka telah melanggar undang-undang Islam dengan terbabit dalam perjudian,” kata ketua unit jenayah umum, Muliana di pejabat pendakwa tempatan, kepada AFP.

Aceh mengamalkan undang-undang syariah selepas diberi autonomi khusus pada 2001, satu usaha oleh pemerintah pusat untuk menamatkan pemberontakan oleh kumpulan pemisah.

Kumpulan hak asasi manusia menyifatkannya sebagai satu kekejaman dan Presiden Indonesia Joko Widodo menggesa agar ia dimansuhkan.

Bagaimanapun, amalan ini disokong kebanyakan penduduk Islam di Aceh, kira-kira 98 peratus daripada lima juta penduduknya yang mengamalkan Islam.

Awal tahun ini, Aceh berkata hukuman sebat hanya akan dilaksanakan di dalam penjara pada masa akan datang, tetapi beberapa kerajaan tempatan masih meneruskan hukuman sebatan di khalayak ramai. – AFP


Covid-19: 629 Kes Positif & Enam Kematian Hari Ini

PUTERAJAYA: Covid-19 hari ini dilaporkan meragut 6 nyawa mangsanya, ketika angka kes jangkitan baharu dilaporkan sebanyak 629 kes setakat 12 tengah hari tadi.

Ketua Pengarah Kesihatan, Dr Noor Hisham Abdullah pada sidang media hari ini turut melaporkan sebanyak 3 kluster baharu dikesan hari ini.

Sabah melaporkan kes jangkitan tertinggi dengan 489 kes, diikuti Selangor (50), Pulau Pinang (33), Labuan (19), Kuala Lumpur (10), dan Perak (9).

Sementara itu, seramai 245 pesakit sembuh dan dibenarkan pulang.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


400 PATI Dihantar Pulang Ke Filipina

SANDAKAN: Seramai 400 pendatang asing tanpa izin (PATI) dari Filipina dihantar pulang ke tanah air mereka melalui Pelabuhan Sandakan, di sini, hari ini.

Pengarah Majlis Keselamatan Negara (MKN) Sabah, Sh Sitti Saleha Habib Yussof, berkata, proses berkenaan adalah siri ke-23 bagi tahun ini, menjadikan jumlah PATI yang diusir seramai 5,645 orang.

“Semua PATI berkenaan dihantar ke negara asal mereka melalui jalan laut terus ke Zamboanga di Filipina.

“Semua PATI menjalani ujian saringan COVID-19 bagi memastikan mereka dalam keadaan sihat sebelum dihantar pulang untuk melalui perjalanan berkenaan,” katanya dalam kenyataan di sini, hari ini.

Beliau berkata, MKN Sabah merakamkan setinggi-tinggi penghargaan kasih kepada kerajaan Filipina kerana memberi kerjasama dalam memastikan urusan pengusiran berjalan lancar.

“Pihak kami terus komited melaksanakan pengusiran PATI dan semua aktiviti berkaitan penguatkuasaan terhadap PATI walaupun ketika wabak COVID-19 masih belum berakhir.

“Diharapkan semua pihak memberi kerjasama dan sokongan terhadap usaha ini.

“Agensi penguatkuasaan sangat menghargai sebarang maklumat dan bantuan diberikan penduduk tempatan dalam menjejaki dan menangkap PATI yang menyusup masuk ke negara kita,” katanya.

Orang ramai yang mempunyai maklumat berkaitan pencerobohan PATI dinasihatkan segera menghubungi National Task Force di talian 011-62511223.

Sh Sitti Saleha berkata, masyarakat tempatan juga dinasihatkan sentiasa berhati-hati jika berhadapan PATI kerana status kesihatan mereka tidak diketahui, lebih-lebih lagi ketika ini negara jiran masih lagi mencatatkan kes jangkitan COVID-19 yang tinggi. – Berita Harian